PKPD 24 Ogos - 6 September: 2 lokaliti di Sabah, 3 lokaliti di Kelantan

PUTRAJAYA, 23 Ogos - Dua lokaliti di Kudat dan Tawau, Sabah serta tiga lokaliti di Tumpat, Kelantan akan dikenakan Perintah Kawalan Pergerakan Diperketatkan (PKPD) bermula esok.

Ketua Pengarah Keselamatan Negara, Majlis Keselamatan Negara (MKN), Datuk Rodzi Md Saad berkata PKPD akan dilaksana sehingga 6 September ini.

Sementara itu, PKPD di Kampung Pukat, Tanjung Batu Laut dan Taman Semarak Indah di Tawau, Sabah yang dijadualkan tamat hari ini dilanjutkan bermula 24 Ogos sehingga 6 September ini.

Datuk Rodzi Md Saad turut memaklumkan penamatan PKPD di tujuh kawasan melibatkan dua lokaliti di Tawau, Sabah iaitu Blok 11 Kampung Titingan dan Kampung Rawa-Rawa Batu 4 serta dua kawasan Perumahan Ladang di Kalabakan, Sabah.

Di Kedah pula, melibatkan Kampung Bukit Malut, Langkawi, Kedah.

Manakala di Terengganu melibatkan Desa Keluarga YPK Chendering, Kuala Terengganu.

Sementara itu, PKPD di Kampung Bongkok, Bera, Pahang yang dijadualkan berakhir Jumaat ini ditamatkan lebih awal semalam.


JMG kesan 4 lagi runtuhan tanah pada lereng Gunung Jerai

GUNUNG JERAI, 22 Ogos - Jabatan Mineral dan Geosains Malaysia (JMG) mengesan berlakunya empat runtuhan tanah pada lereng Gunung Jerai.

Jelas Ketua Cawangan Kepakaran Geologi Kejuruteraannya, Dr. Ferdaus Ahmad, ia dipercayai berpunca daripada fenomena kepala air.

Runtuhan itu dikesan berdasarkan pemerhatian awal pasukan Task Force Bencana Geologi jabatan itu.

Pasukan itu ditugaskan mengenal pasti punca kejadian selain membuat penilaian risiko.

Bagaimanapun, kajian terperinci masih diperlukan bagi mengenal pasti keadaan sebenar di gunung itu sebelum membuat sebarang kesimpulan.


Hospital di Greater Lembah Klang, kes kecemasan untuk masuk ke wad turun mendadak

SERDANG, 21 Ogos - Kes kecemasan yang menunggu untuk masuk ke wad di hospital kawasan Greater Lembah Klang turun mendadak.

Menurut Komander Bersama Greater Klang Valley Special Task Force, Brigedier Jeneral Dr Mohd Arshil Moideen, semua hospital di Greater Klang Valley juga berada pada kesiapsiagaan yang tinggi dan mampu merawat pesakit COVID-19 sedia ada.

Kes COVID-19 kategori empat dan lima juga turun.

Pada permulaan penubuhan pasukan ini, terdapat kira-kira 1,600 kes kecemasan yang menunggu berbanding 120 kes untuk semua hospital di Greater Klang Valley sekarang.

Beliau mengulas perkembangan pengoperasian GKV STF di Pusat Kuarantin dan Rawatan COVID-19 Bersepadu MAEPS 2.0, Serdang.


Lencongan jalan libatkan 88 laluan sekitar ibu kota

KUALA LUMPUR, 21 Ogos - 88 laluan sekitar ibu negara akan dilencongkan bermula pukul 9.00 pagi ini.

Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd Salleh berkata, ia berikutan kemungkinan berlaku perarakan dan penganjuran perhimpunan tidak sah.

Antara jalan terlibat adalah Jalan Kinabalu (Terowong Bukit Aman), Jalan Kinabalu Bulatan Dato Onn, Bulatan Dato Onn, Susur Jalan Kinabalu-Bulatan Dato Onn, Jalan Tun Perak-Leboh Ampang dan Jalan Leboh Pasar Besar-Jalan Hang Kasturi.

Turut disenarai, Jalan Tuanku Abdul Rahman (Sogo), Jalan Tun Sambathan-Susur Jambatan Besi, Jalan Sultan Hishamudin-Susur Naik Lebuhraya Sultan Iskandar, Bulatan Kampung Pandan-Jalan Davis, Jalan Tuanku Abdul Rahman-Sultan Ismail serta Masjid Negara- Bulatan Sultan Hishamudin.

Tambahnya, warga kota dinasihatkan supaya tidak melalui jalan terbabit bagi mengelakkan kesesakan lalu lintas.

Pertanyaan lanjut boleh menghubungi Balai Polis Trafik Jalan Tun H S Lee di talian 03-2071 9999, Hotline JSPT KUALA LUMPUR (03-2026 0267/69) atau mana- mana balai polis berhampiran.


Pelantikan PM ke-9: Pemimpin dan ahli politik zahir ucapan tahniah

KUALA LUMPUR, 21 Ogos - Pemimpin dan ahli politik pelbagai parti menzahirkan ucapan tahniah kepada Dato' Sri Ismail Sabri di atas pelantikan beliau sebagai perdana menteri kesembilan.

Rata-rata ucapan tahniah itu dizahir menerusi hantaran yang dimuat naik di laman sosial Facebook dan Twitter rasmi masing-masing.

Presiden UMNO, Datuk Seri Dr Ahmad Zahid Hamidi menerusi Facebook rasminya mengucapkan tahniah kepada Dato' Sri Ismail Sabri dan menjunjung kasih kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Presiden MIC, Tan Sri S. Vigneswaran dalam hantaran ringkas di Facebook berkata, “Sekalung tahniah Dato' Sri Ismail Sabri Yaakob di atas pelantikan Perdana Menteri kesembilan”.

Dalam pada itu, Presiden PAS, Datuk Seri Abdul Hadi Awang dalam satu kenyataan menjunjung kasih titah Yang di-Pertuan Agong yang memperkenan pelantikan Dato' Sri Ismail Sabri dan mengucapkan tahniah kepada Ahli Parlimen Bera itu.

Presiden Parti Amanah Negara (Amanah), Mohamad Sabu turut mengalu-alukan pelantikan Dato' Sri Ismail Sabri sebagai perdana menteri baharu.

Ahli Parlimen Muar, Syed Saddiq Syed Abdul Rahman juga mengucapkan tahniah dan berharap kerajaan yang baru dibentuk bekerja keras menangani COVID-19 dan memulihkan semula ekonomi negara.


Datuk Seri Ismail Sabri Yaakob angkat sumpah PM ke-9 hari ini

KUALA LUMPUR, 21 Ogos - Ahli Parlimen Bera, Datuk Seri Ismail Sabri Yaakob dijadual mengangkat sumpah sebagai Perdana Menteri Kesembilan di Istana Negara pukul 2.30 petang ini

Pelantikan beliau bagi menerajui kerajaan baharu mendapat perkenan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah setelah menerima sokongan majoriti Ahli Dewan Rakyat .

Dalam satu kenyataan semalam, Istana Negara memaklumkan, pelantikan itu diperkenan Seri Paduka Baginda selaras Perkara 40(2)(a) dan Perkara 43(2)(a) Perlembagaan Persekutuan.

Ia diperkenan setelah selesai Perbincangan Khas Raja-raja Melayu di Istana Negara.

Rabu lalu, Al-Sultan Abdullah menerima pencalonan nama-nama bakal Perdana Menteri daripada 220 Ahli Dewan Rakyat menerusi surat akuan.

Daripada surat-surat akuan itu, Datuk Seri Ismail Sabri telah menerima pencalonan 114 ahli dewan rakyat.

Pada 16 Ogos lalu, Tan Sri Muhyiddin Yassin mengumumkan peletakan jawatan perdana menteri setelah kehilangan sokongan majoriti Ahli Dewan Rakyat.


Maut dalam tragedi kepala air, waris terima faedah PERKESO

YAN, 20 Ogos - Menteri Besar Kedah, Muhammad Sanusi Md Nor turut menyampaikan faedah PERKESO kepada waris Allahyarham Sharuzi Mohamad yang meninggal dunia dalam tragedi kepala air di Gunung Jerai.  Allahyarham yang meninggalkan seorang balu dan empat orang anak hilang dibawa arus ketika dalam perjalanan pulang dari tempat kerjanya di Jerai Hill Resort sebelum ditemui pasukan penyelamat pada Rabu. Allahyarham merupakan pencarum PERKESO layak menerima faedah tersebut setelah disahkan mengikut Seksyen 24 Akta Keselamatan Sosial Pekerja (AKSP) 1969.  Balu Allahyarham menerima RM2,000 bagi Faedah Pengurusan Mayat manakala Faedah Orang Tanggungan akan dibayar secara berkala sepanjang hayat.


Ban pecah di Alor Pongsu, JPBD Kerian buka satu PPS

ALOR PONGSU, 20 Ogos - Berikutan tular kejadian ban pecah di Alor Pongsu, Bagan Serai.

Ketua Balai Bomba dan Penyelamat (BBP) Bagan Serai, Abdul Nasir Jalil ketika dihubungi RTM mengesahkan perkara tersebut.

Menurut beliau, kejadian itu dipercayai berpunca daripada hujan lebat berterusan sejak Rabu lalu.

Dalam pada itu, Jawatankuasa Pengurusan Bencana Daerah (JPBD) Kerian memaklumkan, satu Pusat Pemindahan Sementara dibuka di Sekolah Kebangsaan Changkat Lobak pada pukul 3.30 petang tadi.

Ia sebagai persediaan berikutan paras air yang semakin meningkat di kawasan kediaman di Kampung Matang Tengah dan kawasan sekitar.


Mangsa bencana kepala air terima bantuan RM500

ALOR SETAR, 20 Ogos - Susulan fenomena kepala air di daerah Yan dan Kuala Muda, bantuan tunai berjumlah RM500 akan disalurkan kepada keluarga terlibat.

Ini merupakan hasil perbincangan kerajaan negeri Kedah bersama Agensi Pengurusan Bencana Negara (NADMA) malam tadi.

Menteri Besar, Muhammad Sanusi Md Nor dalam kenyataan di laman facebook memaklumkan, bantuan itu bagi membantu kerja-kerja penggantian sebahagian peralatan asas rumah dan pembersihan akibat banjir berkenaan.

Bagi keluarga mangsa yang kehilangan nyawa akibat kejadian itu pula akan menerima bantuan berjumlah RM5,000 bagi satu keluarga.

Beliau berkata urusan pendaftaran bagi keluarga terjejas menerima bantuan berkenaan akan diuruskan oleh Pejabat Daerah Yan dan Pejabat Daerah Kuala Muda.

Sebagai langkah awal, keluarga terbabit dinasihatkan membuat laporan polis dan mendaftarkan nama dan maklumat diri dengan pejabat daerah masing-masing.


Daerah Yan, Kuala Muda diklasifikasi sebagai Kawasan Bencana Tahap 1

ALOR SETAR, 19 Ogos - Daerah Yan dan Kuala Muda kini diklasifikasikan sebagai Kawasan Bencana Tahap 1 ekoran banjir kilat petang semalam.

Pengisytiharan itu berdasarkan Arahan Tetap Majlis Keselamatan Negara (MKN) No. 20, Kerajaan Negeri Kedah.

Menteri Besar, Muhammad Sanusi Md Nor memaklumkan, semua agensi kerajaan dan badan berkanun yang berkaitan dengan pengurusan operasi bencana kini sedang mengambil pelbagai langkah perlu bagi memastikan bencana itu ditangani dengan berkesan.  Manakala pihak swasta dan badan sukarela yang mahu membantu akan diberi latihan yang mencukupi bawah penyelarasan MKN.  Beliau turut menzahirkan rasa dukacita dan ucapan takziah kepada keluarga yang kehilangan insan tersayang.  Dalam kejadian petang semalam, banjir kilat dan fenomena kepala air di kedua-dua daerah khususnya sekitar kaki Gunung Jerai meragut tiga nyawa manakala tiga lagi masih hilang.


Banjir Perak: 103 penduduk dari lima kampung dipindah ke PPS

KUALA SEPETANG, 19 Ogos - Hujan tanpa henti sejak 3 petang semalam hingga 12 tengah malam tadi mengakibatkan beberapa lokasi sekitar Taiping dinaiki air.

Berikutan itu, 103 penduduk dari lima kampung terpaksa dipindahkan ke dua Pusat Pemindahan Sementara (PPS) masing-masing di Kuala Sepetang dan Trong.

PPS Trong, dibuka di Dewan Orang Ramai Sungai Baru menempatkan 15 penduduk terjejas daripada 4 keluarga.

Manakala, 88 penduduk terjejas daripada 25 keluarga pula dipindahkan ke PPS SRAR Ngah Ibrahim Al-Barakah, Kuala Sepetang.

Lima kampung terlibat adalah Kampung Sungai Rentaka, Matang; Kampung Changkat Baru, Kampung Jebong Kiri; Kampung Sungai Nyior dan Kampung Sungai Tinggi.


Calon PM ke-9: Pejabat Yang Dipertua Dewan Rakyat nafi keluar infografik jumlah sokongan

KUALA LUMPUR, 19 Ogos - Pejabat Yang Dipertua Dewan Rakyat menafikan telah mengeluarkan dua infografik yang tular di media sosial berkaitan jumlah sokongan Ahli Parlimen bagi memilih calon perdana menteri kesembilan.

Penafian berkenaan dimuat naik menerusi Facebook rasmi Parlimen Malaysia.

Dua infografik berkenaan memaparkan jumlah Ahli Parlimen yang menyokong bekas timbalan perdana menteri yang juga Ahli Parlimen Bera Datuk Seri Ismail Sabri Yaakob serta Presiden Parti Keadilan Rakyat (PKR) yang juga Ahli Parlimen Port Dickson Datuk Seri Anwar Ibrahim sebagai perdana menteri.

Yang Dipertua Dewan Rakyat, Datuk Azhar Azizan Harun menerusi notis bertarikh 17 Ogos meminta 220 Ahli Dewan Rakyat menyerahkan satu surat akuan bersumpah bagi menamakan seorang calon perdana menteri kepada Istana Negara.

Notis itu bagi membolehkan seorang daripada mereka yang mempunyai kepercayaan majoriti dilantik sebagai perdana menteri susulan peletakan jawatan Tan Sri Muhyiddin Yassin Isnin lepas.


Perbincangan Khas Raja-raja Melayu esok bagi selesaikan kemelut politik negara

KUALA LUMPUR, 19 Ogos - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah akan mempengerusikan Perbincangan Khas Raja-raja Melayu esok bagi membincangkan isu-isu semasa sekali gus menyelesaikan kemelut politik negara.

Ia selepas kesemua ahli dewan rakyat telah mengemukakan surat akuan masing-masing kepada baginda pukul 4.00 petang semalam bagi menamakan calon Perdana Menteri baharu.

Datuk Pengelola Bijaya Diraja, Datuk Indera Ahmad Fadli Shamsuddin menerusi kenyataan memaklumkan, surat akuan tersebut bertujuan membantu Yang di-Pertuan Agong membuat keputusan.

Ini bagi melantik seorang ahli dewan rakyat yang mendapat kepercayaan majoriti seperti diperuntukkan perkara 43 (2)(a) Perlembagaan Persekutuan untuk dipilih sebagai Perdana Menteri baharu.

Menurut perkara 40 (2)(a) dan perkara 43(2)(a) Perlembagaan persekutuan, Perdana Menteri yang telah dilantik hendaklah secepat mungkin mengemukakan usul undi percaya di dewan rakyat untuk mengabsahkan sokongan kepada beliau.

Mengambil kira kesan negatif kemelut politik kepada negara, Yang di-Pertuan Agong bertitah supaya kesemua ahli dewan rakyat bersatu hati dan memberi fokus terhadap isu-isu rakyat sekaligus menjernihkan kembali kekusutan yang telah berlaku.


Jalan ditutup sementara, 49 individu ditempatkan di tiga PPS di Merbok dan Gurun

SUNGAI PETANI, 19 Ogos - Ketua Polis Daerah, ACP Adzly Abu Shah memaklumkan kejadian banjir menyebabkan Jalan Gurun - Guar Chempedak dan Jalan Semeling - Merbok ditutup sementara kepada lalu lintas.

ACP Adzly berkata, banjir menyebabkan beberapa kawasan di Merbok terjejas antaranya Kem Pasukan Gerakan Am PGA Tupah, Kampung Baru Tupah, Taman Lembah Bujang dan Kampung Tandop Batu.  Manakala di Gurun, banjir menjejaskan Jalan Gurun - Guar Chempedak, Taman Seri Utama Gurun, Kampung Jelatang, TamanJerai Harmoni, Kampung Sungai Badak dan Kampung Sungai Kunyit Atas.  Sebanyak tiga PPS dibuka iaitu PPS Surau Kampung Tupah, PPS Surau Tmn Gurun Jaya dan sebuah rumah di Kampung Sungai Badak 3.

Seramai 49 individu daripada 17 keluarga ditempatkan di ketiga-tiga PPS terbabit.  Beliau yang meninjau kawasan terbabit memaklumkan banjir pulih kira-kira pukul 10.00 malam semalam.


114 ahli parlimen dijangka mengadap Agong pagi ini

KUALA LUMPUR, 19 Ogos - Sekali lagi Istana Negara menjadi tumpuan petugas media tempatan yang berkumpul seawal 8 pagi tadi bagi mengikuti secara rapat perkembangan semasa politik tanah air.

Turut kelihatan, para anggota polis yang bertugas mengawal keselamatan di Pintu masuk 2 Istana Negara.

Seramai 114 ahli parlimen daripada beberapa parti yang telah menandatangani surat akuan menyokong calon Perdana Menteri telah dititahkan menghadap Yang Di Pertuan Agong pagi ini. Mereka dijangka menghadap pada pagi ini.

Parti-parti yang dipanggil dikhabarkan terdiri daripada Gabungan Parti Sarawak (GPS), Parti Pribumi Bersatu Malaysia (Bersatu), Barisan Nasional dan PAS.


Bantuan segera harus diberikan terutama aspek keselamatan dan bekalan makanan

PUTRAJAYA, 19 Ogos - Perdana Menteri Sementara, Tan Sri Muhyiddin Yassin berharap kerajaan negeri Kedah dan agensi berkaitan dapat menggerakkan bantuan segera kepada penduduk terjejas.

Mengikuti rapat bencana tersebut, beliau menerusi catatan yang dimuat naik menerusi Facebooknya berkata, aspek keselamatan dan bekalan makanan perlu menjadi keutamaan.

Tan Sri Muhyiddin berharap misi menyelamat dipermudah manakala penduduk terjejas dan terpaksa berpindah disediakan bantuan dengan selamat dan teratur terutamanya ketika dalam situasi pandemik COVID-19.


MB turun padang: Tinjau lokasi kejadian, lawat PPS tempatkan 60 penduduk terjejas

YAN, 19 Ogos - Prihatin dengan tragedi yang menimpa penduduk Daerah Yan, Menteri Besar turun padang meninjau lokasi kejadian lewat malam tadi. Muhammad Sanusi ke lokasi kejadian untuk meninjau perkembangan semasa operasi mencari dan menyelamatkan mangsa.

Sejurus tiba, beliau diberi taklimat terkini dan situasi semasa operasi oleh pihak Bomba dan Penyelamat Kedah.  Beliau turut melakukan tinjauan jalan naik ke Gunung Jerai di mana lokasi berlakunya fenomena kepala air.  Muhammad Sanusi turut melawat PPS Sekolah Menengah Kebangsaan Agama Yan dan Sekolah Kebangsaan Teroi yang menempatkan 60 penduduk terjejas selepas kediaman mereka dinaiki air.


Tragedi kepala air: MB Kedah nafi dakwaan aktiviti pembalakan jadi punca

YAN, 19 Ogos - Menteri Besar Kedah, Muhammad Sanusi Md Nor menafikan aktiviti pembalakan sebagai punca kejadian banjir tersebut.

Beliau berkata, kejadian sebaliknya disebabkan fenomena kepala air yang berlaku di kawasan puncak Gunung Jerai.

Muhammad Sanusi berkata, banjir berpunca akibat hujan lebat yang berterusan di kawasan Gunung Jerai dan air mengalir laju turun ke kaki gunung melibatkan Sungai Kunyit, Sungai Teroi dan Sungai Puteri Mandi.

Beliau menegaskan, tiada aktiviti pembalakan di Hutan Simpan Gunung Jerai kerana kawasan berkenaan diwartakan sebagai Hutan Perlindungan.

Menurutnya, semua penduduk terjejas banjir dipindahkan ke pusat pemindahan sementara (PPS) di Sekolah Menengah Kebangsaan Agama Yan dan Sekolah Kebangsaan Teroi.

Bilik Gerakan Pusat Kawalan Operasi Bencana (PKOB) juga telah diaktifkan bagi membantu penduduk terlibat.

Pada masa sama Muhammad Sanusi berkata, kerajaan negeri akan memberi bantuan sewajarnya kepada penduduk terjejas dan siasatan menyeluruh akan dilakukan bagi mengenalpasti punca sebenar kejadian.


Tragedi kepala air: Tiga disahkan terkorban, tiga lagi hilang

YAN, 19 Ogos - Tiga disahkan terkorban dan tiga dilapor hilang dalam kejadian banjir besar akibat fenomena kepala air petang semalam.

Mayat ketiga-tiga mangsa terbabit ditemui di tiga lokasi berbeza oleh pasukan mencari dan menyelamat. Manakala, tiga mangsa yang gagal dikesan dipercayai hilang di satu kawasan di Titi Hayun.

Ketua Polis Daerah Yan, DSP Shahnaz Akhtar Haji dalam kenyataan kepada RTM memaklumkan, mayat pertama seorang lelaki berusia lingkungan 60-an yang belum dikenalpasti indentiti ditemui tersangkut di suatu lokasi di Kampung Setol.  Manakala, mayat mangsa kedua dikenali sebagai Shahruzi Mohamad, 53 tahun yang dilaporkan hilang di Gunung Jerai.  Manakala mayat ketiga, dikenali Zainol Morad, 66 tahun dibawa turun dari Gunung Jerai kira-kira pukul 12.45 tengah malam tadi.  Jelas DSP Shahnaz Akhtar, operasi mencari dan menyelamat ditamatkan tengah malam tadi dan bersambung semula pagi ini.

Dalam kejadian kira-kira 5 petang semalam, beberapa lokasi dilanda banjir selepas kejadian kepala air termasuk kawasan di kaki gunung Jerai dan kawasan berhampiran sungai iaitu Perigi, Teroi Bukit, Singkir, Kampung Permatang Keramat, Kampung Lubuk Boi, Pekan Yan Besar, Titi Teras, Kampung Acheh dan Kampung Setoi.


Hanya 4 kematian melibatkan individu lengkap divaksin - KP Kesihatan

PUTRAJAYA, 18 Ogos - Audit data terbaharu jumlah kematian akibat COVID-19 di negara ini menunjukkan hanya empat kematian atau 0.03% membabitkan individu yang telah menerima vaksinasi lengkap.

Ketua Pengarah Kesihatan Tan Sri Dr Noor Hisham Abdullah menerusi ciapan Twitter memberitahu, keseluruhan 12,993 kematian direkodkan sejak penularan pandemik dilaporkan dalam negara dengan 80 kematian atau 0.6% hanya menerima satu dos suntikan vaksin.

Dalam tempoh lebih 24 jam sehingga tengah hari semalam, 293 kematian dicatatkan akibat COVID-19 menjadikan keseluruhan 13,077 kematian.


Titah YDP Agong: Semua parti politik bekerjasama hadapi pandemik dan pulih ekonomi negara

ISTANA NEGARA, 17 Ogos - Presiden PKR, Datuk Seri Anwar Ibrahim yang ditemui pemberita di pintu 2 Istana Negara selepas sesi menghadap Yang di-Pertuan Agong memaklumkan, Seri Paduka Baginda menasihati semua parti politik agar bekerjasama dalam menghadapi pandemik COVID-19 serta isu ekonomi.

Menurut Datuk Seri Anwar yang juga Pengerusi PH, Al-Sultan Abdullah turut menitahkan supaya isu pelantikan Perdana Menteri baharu diselesaikan melalui lunas Perlembagaan.

Lebih 50 petugas media tempatan dan antarabangsa ‘berkampung’ di perkarangan Pintu Dua Istana Negara bagi membuat liputan mengenai pertemuan di Istana Negara itu, berikutan perkembangan terkini politik negara yang membawa kepada peletakan jawatan Tan Sri Muhyiddin Yassin sebagai perdana menteri.


Istana Negara jadi tumpuan, beberapa pemimpin parti politik menghadap YDP Agong

ISTANA NEGARA, 17 Ogos - Istana Negara hari ini sekali lagi menjadi tumpuan apabila beberapa pemimpin parti politik hadir menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sejak tengah hari tadi.

Mereka dilihat mula memasuki perkarangan Istana Negara kira-kira pukul 1.30 tengah hari tadi. Antara yang terawal tiba adalah Timbalan Presiden Pas, Datuk Seri Tuan Ibrahim Tuan Man, diikuti Presiden Pejuang, Datuk Seri Mukhriz Mahathir.  Sejurus itu kenderaan yang membawa Presiden Umno; Datuk Seri Ahmad Zahid Hamidi, Setiusaha Agung DAP; Lim Guan Eng, Presiden Amanah; Mohamad Sabu dan Presiden PKR; Datuk Seri Anwar Ibrahim pula, dilihat memasuki pintu 2 istana negara secara berasingan, kira-kira pada pukul 2 petang.

Selepas lebih sejam, kelihatan kenderaan yang membawa pemimpin-pemimpin parti berkenaan, mula bergerak keluar dari perkarangan istana pada pukul 4 petang.


Lapan lokaliti dikenakan PKPD bermula 19 Ogos hingga 1 September

CYBERJAYA, 17 Ogos - Lapan lokaliti akan dikenakan arahan Perintah Kawalan Pergerakan Diperketatkan (PKPD) bermula 19 Ogos sehingga 1 September.

Enam lokaliti terbabit terletak di Sabah dan dua lagi di Pahang.

Jelas Ketua Ketua Pengarah Keselamatan, Majlis Keselamatan Negara (MKN), Datuk Rodzi Md Saad, selain itu pelaksanaan PKPD di satu lokaliti di Raub, Pahang akan dilanjutkan dari 19 Ogos sehingga 25 Ogos ini.

Dalam pada itu, sebanyak lapan lagi lokaliti yang dikenakan PKPD akan ditamatkan esok.

Ini termasuk satu lokaliti di Pahang, Terengganu dan Kelantan serta 4 lokaliti di Sabah.


3,117 buah syarikat bumiputera peroleh sijil halal

PUTRAJAYA, 17 Ogos - 3,117 buah syarikat bumiputera berjaya memperoleh Pensijilan Halal Malaysia dan masih kekal aktif.  Menurut Ketua Pengarah JAKIM, Datuk Abdul Aziz Jusoh, jumlah tersebut menyangkal persepsi orang ramai bahawa proses permohonan pensijilan halal adalah rumit, lambat dan mahal.

Katanya, kerajaan melalui JAKIM dan Jabatan Agama Islam Negeri (JAIN) juga sentiasa komited dalam memberikan perkhidmatan pensijilan halal yang cekap, berintegriti serta memenuhi kehendak pihak berkepentingan.

Beliau berucap merasmikan Persidangan Meja Bulat Bersama Agensi Pembimbing Usahawan anjuran JAKIM secara maya.  Persidangan tersebut bertujuan memperkukuh komunikasi dan kerjasama antara JAKIM dengan JAIN serta kementerian.


Slogan 'Kerajaan Prihatin' kekal dalam jiwa - Tan Sri Muhyiddin

PUTRAJAYA, 17 Ogos - Walaupun bukan lagi menjadi perdana menteri, Tan Sri Muhyiddin menyatakan slogan ‘Kerajaan Prihatin’ akan terus berada dalam jiwa beliau serta rakan-rakan yang sehaluan dalam kerajaan Perikatan Nasional yang memerintah sebelum ini.

Kerajaan pimpinannya telah melaksanakan tugas dangan baik dan ramai mengakuinya berdasarkan kepada usaha yang telah dilakukannya dalam memerangi pandemik COVID-19.

Beliau juga lega kerana telah melakukan apa yang sepatutnya dilakukan dalam melaksanakan usaha membantu rakyat berhadapan dengan pandemik.

Ahli Parlimen Pagoh ini berharap dengan ketiadaan beliau dan barisan kabinet, pegawai kerajaan yang ada dapat terus menjalankan tugas membantu rakyat memerangi COVID-19 yang kini sudah menampakkan kelegaan dalam penularan pandemik itu.


Kadar vaksinasi rendah, Melaka tangguh pembukaan 11 sektor ekonomi

AYER KEROH, 15 Ogos - Kerajaan negeri Melaka tidak membenarkan pembukaan 11 aktiviti ekonomi bermula esok seperti yang diumumkan Perdana Menteri, Tan Sri Muhyiddin Yassin.

Pengarah Majlis Keselamatan Negara Melaka, Mohd Nasrul Menhat berkata, ia berikutan kadar vaksinasi di negeri itu belum mencapai 50% seperti syarat ditetapkan bagi pembukaan ke semua aktiviti berkenaan.  Bagaimanapun jelasnya, kerajaan negeri akan berusaha mencapai kadar 50 peratus vaksinasi lengkap penduduk dewasa selewat-lewatnya awal bulan depan.  Beliau berkata demikian ketika dihubungi RTM.


Ivermectin: 2 kes keracunan diterima

PUTRAJAYA, 14 Ogos - Pusat Racun Negara menerima dua kes keracunan membabitkan penggunaan ubat Ivermectin di negara ini.

Kementerian Kesihatan (KKM) dalam kenyataan yang dimuat naik di Facebook rasminya memaklumkan kedua-dua kes itu melibatkan individu berusia 35 tahun dan seorang warga emas.

Kes pertama melibatkan pengguna yang mengambil satu biji Ivermectin.

Akibatnya, pengguna itu mengalami gejala sesak nafas yang berpanjangan sehingga lima hari selepas pengambilan.

Manakala bagi kes kedua melibatkan seorang warga emas yang didapati tidak sedarkan diri selepas dikatakan mengambil 15 biji Ivermectin sekali gus.

KKM memberitahu Ivermectin didapati dijual secara tidak sah dan setakat ini belum diluluskan penggunaannya sebagai rawatan atau pencegahan jangkitan COVID-19 di Malaysia.


11 lagi lokaliti di Sabah, satu di Pahang dikenakan PKPD

PUTRAJAYA, 11 Ogos - 11 lagi lokaliti di Sabah dan satu di Pahang dikenakan Perintah Kawalan Pergerakan Diperketatkan (PKPD) berkuat kuasa esok hingga 25 Ogos.

Menurut Menteri Kanan (Kluster Keselamatan), Datuk Seri Hishammuddin Tun Hussein, PKPD di Sabah membabitkan tiga lokaliti di Kota Kinabalu iaitu Kuarters Kilang J&L, Jalan Kokol; Kampung Gudon, Manggatal dan Kampung Lobou.

Lokaliti lain yang terlibat termasuklah Kampung Menunggui, Kota Belud; Kampung Tengah, Kinarut, Papar; Kampung Petagas, Putatan; Kampung Pogunon, Penampang; Kampung Timbua-Kembiroi-Lobou Baru, Ranau; Kampung Batu 1 Sipitang; Kampung Bukit Kukusan, Tawau dan Kampung Batu-Batu, Tenom.

Manakala Pahang pula melibatkan Felda Jengka 25 di Temerloh.


Kesihatan mental: Dapatkan nasihat pakar jika bergejala

ARAU, 8 Ogos - Aspek kesihatan mental perlu diberikan keutamaan bagi memastikan semua pihak mempunyai kesejahteraan diri yang optimum terutama dalam situasi semasa COVID-19 yang mencabar.

Bagi yang mempunyai gejala kesihatan mental, Raja Muda Perlis,Tuanku Syed Faizuddin Putra Jamalullail bertitah, mereka perlu segera mendapatkan nasihat pakar serta melakukan saringan kesihatan mental.

Titah baginda, kemahiran daya tindak yang positif perlu dihayati dan diamalkan bagi meningkatkan daya ketahanan diri terutama dalam kalangan ahli keluarga dan masyarakat.

Justeru, baginda menyarankan hubungan yang akrab dalam keluarga ditingkatkan dengan menghubungi mereka yang berjauhan sebagai tanda ingatan dan kasih sayang.  Tuanku Syed Faizuddin bertitah demikian ketika menyantuni Aishah @ Bedah Saad, yang menghidap sakit buah pinggang.

Baginda turut menyampaikan sumbangan agihan zakat Majlis Agama Islam dan Adat Istiadat Melayu Perlis serta ‘Kit MAIPs Peduli’ kepada warga emas berusia 81 tahun itu.


Tiga lagi kes positif di Parlimen, menjadikan keseluruhan 88 kes positif

KUALA LUMPUR, 9 Ogos - Tiga lagi kes baharu dikesan di Parlimen, berkaitan persidangan Dewan Rakyat, menjadikan keseluruhan 88 kes positif . Ketua Pengarah Kesihatan, Tan Sri Dr. Noor Hisham Abdullah menyatakan, ini sekaligus menjadikan jumlah keseluruhan adalah sebanyak 20 kes positif, semasa Dewan Rakyat bersidang.

Ketiga-tiga individu tersebut mempunyai gejala ringan dan telah pun lengkap dua dos suntikan vaksin.  Pada 6 Ogos lalu, KKM melaporkan 85 kes positif telah dikesan berkaitanpersidangan Dewan Rakyat.  Kesemua terdiri daripada individu yang hadir ke persidangan dan kontakrapat, sejak persidangan diadakan pada 26 hingga 29 Julai lalu.


FAMA pergiat proses durian jadikan produk makanan

MACHANG, 4 Ogos - Bagi mengatasi lambakan buah durian, Lembaga Pemasaran Pertanian Persekutuan (FAMA) mengambil inisiatif membantu proses menyejuk beku buah durian untuk dijadikan tempoyak dan pes.

FAMA kini berupaya memproses lima tan metrik durian setiap hari.

Insiatif berkenaan dijalankan di Pusat Pemprosesan Durian di Pejabat FAMA Machang.

Jelas Pengarahnya, Wan Nora Wan Ahmad, hampir 70 tan metrik durian telah siap diproses, sejak ia bermula 22 Julai lalu.

Produk tempoyak dan pes itu turut mendapat permintaan tinggi dari Temerloh, Pahang.

Beliau meninjau operasi Pusat Pemprosesan Durian di Pejabat FAMA Machang.


Penduduk Perlis diseru patuh SOP MKN pada fasa ketiga PPN bermula esok

ARAU, 3 Ogos - Perlis, Labuan dan Sarawak akan beralih ke Fasa Tiga Pelan Pemulihan Negara (PPN), esok.

Susulan peralihan ini, masyarakat diseru supaya sentiasa menyemak dan memahami SOP Majlis Keselamatan Negara dari semasa ke semasa dalam usaha berterusan memerangi COVID-19.

Raja Muda Perlis, Tuanku Syed Faizuddin Putra Jamalullail bertitah, sikap bertanggungjawab ini perlu diterapkan agar sentiasa mengetahui, memahami serta mematuhi SOP MKN yang terkini. Peringatan ini dizahirkan baginda berikutan kes baharu COVID-19 di Perlis semakin meningkat sejak seminggu lalu. Baginda bertitah demikian selepas menyantuni dan menyampaikan bantuan bencana Majlis Agama Islam dan Adat Istiadat Melayu Perlis kepada penduduk terjejas ribut di Kampung Sungai Berembang, Simpang Empat.


PM ucap syabas kepada Dhabitah kerana pamer aksi mengagumkan

PUTRAJAYA, 2 Ogos - Tan Sri Muhyiddin Yassin mengucapkan syabas kepada penerjun negara Nur Dhabitah Sabri yang telah mempamerkan aksi dan tentangan yang amat mengagumkan pada saingan akhir acara 3 meter papan anjal wanita individu Sukan Olimpik Tokyo 2020.

Perdana Menteri dalam hantaran di laman Facebook rasmi beliau berkata, biar pun tanpa pingat, kelibat dan aksi Nur Dhabitah nyata menghiburkan bersama semangat yang tidak mudah mengalah.

Menurut Tan Sri Muhyiddin, layak ke final dan berada di tempat keempat daripada 12 peserta dalam temasya sukan tersohor itu juga satu kejayaan yang perlu dibanggakan.


Program Ladang Kontarak bantu usahawan agro makanan

PASIR MAS, 2 Ogos - Usahawan agro makanan diseru agar mendaftar di bawah Program Ladang Kontrak.

Timbalan Menteri II, Kementerian Pertanian dan Industri Makanan (MAFI), Datuk Che Abdullah Mat Nawi berkata, selain memudahkan, ia dapat mengatasi isu pemasaran produk yang mungkin timbul terutama ketika musim pandemik ini.

Para usahawan terbabit disaran mendapatkan khidmat nasihat daripada agensi dan jabatan berkaitan bermula dari peringkat awal. Mengulas mengenai isu tular mengenai timun yang tidak dapat dipasarkan, beliau berkata, MAFI melalui Lembaga Pemasaran Pertanian Persekutuan (FAMA) menyediakan tempat percuma untuk memasarkan hasil tani berkenaan di Pusat Transformasi Luar Bandar (RTC) Kelantan.


Polis akan panggil Ahli Parlimen, individu terlibat perhimpunan di Dataran Merdeka, semalam

KUALA LUMPUR, 3 Ogos - Polis akan memanggil ahli parlimen dan individu yang terlibat dengan perhimpunan di Dataran Merdeka, semalam.

Ketua Polis Kuala Lumpur, Datuk Azmi Abu Kassim berkata, mereka akan diambil keterangan sebelum kertas siasatan dirujuk kepada Pejabat Peguam Negara.

Dua laporan polis diterima berhubung perhimpunan berkenaan.

Sementara itu, PDRM sedang mengesan 47 individu yang terlibat dengan 'Himpunan Keluar' dan Lawan Sabtu lalu.

Orang ramai boleh menyalurkan maklumat berkaitan individu tersebut bagi membantu siasatan.


MOF-LHDN sumbang 1,000 bakul makanan

KUALA LUMPUR, 1 Ogos - Kementerian Kewangan bersama Lembaga Hasil Dalam Negeri (LHDN) menyumbang 1,000 bakul makanan kepada golongan memerlukan di kawasan Segambut.

Menerusi insiatif CSR MOF-LHDN Prihatin, sumbangan disampaikan kepada wakil penerima membabitkan kariah empat masjid kawasan tersebut.

Ini termasuk Masjid Al-Qurtubi, Masjid Imam Al-Ghazali, Masjid Al-Ubudiah dan Masjid Al-Firdaus.

Menteri Kewangan, Tengku Datuk Seri Zafrul Tengku Abdul Aziz, berkata usaha kementerian bersama-sama LHDN itu mencerminkan pendekatan 'whole of nation' dalam membantu meringankan beban rakyat.

Sumbangan disampaikan di Masjid Al-Qurtubi, Taman Sri Segambut.

Selain kariah masjid, turut menerima sumbangan bakul makanan adalah rakyat pelbagai kaum yang terkesan akibat COVID 19.


Kes positif COVID-19 meningkat terengganu tambah PKRC

KUALA TERENGGANU, 2 Ogos - Susulan peningkatan mendadak kes COVID-19 di Terengganu, satu lagi PKRC ditambah dan akan beroperasi di Institut Pendidikan Guru Sultan Mizan di Besut dengan kapasiti 392 katil.

Pengerusi Jawatankuasa Kerajaan Tempatan, Perumahan, Kesihatan dan Alam Sekitar negeri, Dr Alias Razak berkata sekiranya keadaan masih tidak terkawal, dua lagi PKRC akan ditambah di Stadium Negeri, Kuala Terengganu, dan Pusat Kokurikulum Jabatan Pendidikan Negeri Terengganu di Hulu Terengganu.  Ketika ini, Terengganu mempunyai enam PKRC dengan kapasiti 2,967 katil.

Sementara itu, empat kawasan di negeri ini dikenakan PKPD iaitu Mukim Kuala Dungun, Dungun, Mukim Bandi dan Padang Kubu Kemaman serta Kampung Teluk Menara di Manir Kuala Terengganu.


KPWKM terima lebih 360,000 permohonan Bakul Prihatin Negara

KUALA LUMPUR, 1 Ogos - Lebih 360,000 permohonan Bakul Prihatin Negara diterima Kementerian Pembangunan Wanita, Keluarga Dan Masyarakat (KPWKM) hingga Jumaat lalu.

Menurut Menterinya, Datuk Seri Rina Mohd Harun terdapat golongan yang bukan sekadar menghadapi masalah barangan asas, bahkan memerlukan bantuan lain untuk ahli keluarga termasuk keperluan gajet untuk pembelajaran anak-anak.

Beliau ditemui selepas menyampaikan bantuan kepada adik Nur Hamira Ahmad Adnan dan keluarganya di ibu negara.

Dalam pada itu, Datuk Seri Rina menyeru semua pengusaha Taman Asuhan Kanak-kanak (Taska) yang berdaftar dengan Jabatan Kebajikan Masyarakat (JKM) agar segera memohon Bantuan Khas Taska menerusi Pakej Perlindungan Rakyat dan Pemulihan Ekonomi (PEMULIH) sebelum 31 Ogos.

Menurut beliau, sehingga kini 1,101 permohonan diterima daripada pengusaha taska di seluruh negara.

Kerajaan telah memperuntukkan RM13.2 juta yang akan memberi manfaat kepada kira-kira 4,400 pengusaha taska yang berdaftar di bawah JKM.


Polis terima laporan perhimpunan bantahan

KUALA LUMPUR, 1 Ogos - Polis menerima satu laporan berkenaan perhimpunan bantahan dengan siasatan sedang dijalankan.

Kesemua individu yang telah dikenalpasti akan dipanggil untuk memberi keterangan di Ibu Pejabat Polis Daerah Dang Wangi dalam masa terdekat.

Menurut kenyataan yang dikeluarkan Ketua Polis Kuala Lumpur, Datuk Azmi Abu Kasim, jika cukup keterangan individu tersebut akan dikenakan tindakan kompaun di atas kesalahan di bawah Seksyen 21A Akta 342 dan Peraturan 17 (1) Peraturan-Peraturan Pencegahan dan Pengawalan Penyakit Berjangkit (PPPDPB) (Langkah-langkah di dalam Kawasan Tempatan Jangkitan (Pelan Pemulihan Negara) 2021.

Sementara itu, Ketua Polis Daerah Dang Wangi, ACP Mohamad Zainal Abdullah berkata, polis sedang mengenal pasti individu yang terlibat dalam penganjuran perhimpunan tersebut.

Tindakan akan diambil terhadap pihak yang menganjurkan sebarang perhimpunan di sekitar ibu negara kerana kesalahan melanggar SOP.


JKKP diarah lakukan siasatan komprehensif insiden runtuhan perancah besi struktur pembinaan projek LRT3

PUTRAJAYA, 31 Julai - Susulan insiden runtuhan perancah besi struktur pembinaan projek LRT3 di Bandar Bukit Tinggi, Klang.

Kementerian Sumber Manusia (KSM) telah mengarahkan pasukan pegawai penyiasat Jabatan Keselamatan dan Kesihatan Pekerjaan (JKKP) Wilayah Persekutuan serta JKKP Selangor memulakan siasatan segera.

KSM memaklumkan siasatan komprehensif itu melibatkan Bahagian Kejuruteraan Forensik dan Bahagian Keselamatan Tapak Bina JKKP bagi mengenal pasti punca kejadian.

Siasatan juga bertujuan menentukan sama ada terdapat pelanggaran kehendak perundangan di bawah Akta Keselamatan dan Kesihatan Pekerjaan 1994 (Akta 514).

Akta 514 memperuntuk setiap majikan perlu memastikan keselamatan, kesihatan dan kebajikan pekerja semasa bekerja termasuk keselamatan orang awam yang berada di tempat kerja di bawah kawalannya.

KSM menegaskan bahawa pihaknya memandang serius terhadap setiap insiden kemalangan dan penyakit pekerjaan yang berpunca daripada aktiviti pekerjaan termasuk kes kemalangan membabitkan sektor pembinaan.

Seorang pekerja binaan warga Bangladesh maut manakala empat lelaki dalam lingkungan umur 30-an cedera ringan selepas perancah besi itu runtuh.


Penubuhan Lembaga Ruminan selari hala tuju MAFI

SEPANG, 31 Julai - Penubuhan Lembaga Ruminan adalah inisiatif Kementerian Pertanian dan Industri Makanan (MAFI) bertujuan meningkatkan pengeluaran makanan berasaskan ruminan.

Timbalan Menteri, Datuk Che Abdullah Mat Nawi berkata, penubuhan telah dicadangkan dan dipersetujui di peringkat Jawatankuasa Kabinet Mengenai Keselamatan Makanan Negara sebelum ini.

Penubuhan lembaga itu juga selari dengan hala tuju MAFI menerusi Dasar Agro Makanan Negara 2.0.

Beliau berkata demikian dalam lawatan ke ladang lembu dan kambing di Desa Vista, Sepang.


Lebih 340,000 permohonan Bakul Prihatin Negara diterima

KUALA LUMPUR, 29 Januari - Lebih 342,000 permohonan Bakul Prihatin Negara diterima Kementerian Pembangunan Wanita Keluarga dan Masyarakat (KPWKM) setakat semalam.

Daripada jumlah tersebut hampir 29,000 bakul telah diagihkan sekali gus memberi manfaat kepada kira-kira 103,000 penerima.

Menterinya, Datuk Seri Rina Harun berkata Selangor mencatatkan permohonan paling tinggi dengan hampir 82,000 permohonan.

Kementeriannya juga telah mengambil tindakan intervensi dengan menambah kekuatan tambahan kepada Skuad Prihatin Negara.

Beliau ditemui ketika menyantuni penerima Bakul Prihatin Negara di Kuala Lumpur.


Sistem e-Tanah akan diperluas seluruh negara - PM

KUALA LUMPUR, 27 Julai - Sistem e-Tanah secara Kerjasama Awam Swasta (PPP) bakal diperluas bagi memastikan sistem pengurusan dan pentadbiran tanah, lebih bersepadu di seluruh negara.

Perdana Menteri, Tan Sri Muhyiddin Yassin dalam perutusan sambutan Hari Tanah Negara 2021 menyatakan, ianya dijangka selesai dibangunkan pada 2024.

Beliau turut menyatakan perjanjian konsesi sistem e-Tanah bagi Pejabat Pengarah Tanah dan Galian Wilayah Persekutuan Putrajaya dan Labuan akan dimeterai, hari ini.


Tiga fokus utama dalam Belanjawan 2022

KUALA LUMPUR, 26 Julai - Tiga fokus utama akan ditekankan dalam Belanjawan 2022 yang akan dibentangkan pada 29 Oktober depan.

Menurut Perdana Menteri, Tan Sri Muhyiddin Yassin, fokus-fokus tersebut adalah memacu pemulihan ekonomi, membina semula daya ketahanan negara dan memangkin pembaharuan.

Tambah beliau, buat kali pertamanya juga, kerajaan menerusi Kementerian Kewangan akan menerbitkan kenyataan Pra-Bajet termasuk dokumen konsultasi rakyat.

Usaha itu, selaras dengan usaha kerajaan dalam meningkatkan ketelusan proses serta penglibatan rakyat dalam penyediaan bajet tahunan.  Beliau berkata demikian ketika menyampaikan penerangan mengenai Pelan Pemulihan Negara pada sidang khas Dewan Rakyat.


Pangkor sasar capai imuniti kelompok September ini

LUMUT, 26 Julai - Pulau Pangkor menjadi sebahagian daripada projek rintis Program COVID-19 Free Destination, Fasa 2 Pelan Pemulihan Pelancongan (TRP) sebelum diperluas ke pulau peranginan lain.

Sehubungan itu, pusat peranginan itu disasar mencapai 80 peratus tahap imuniti kelompok, menjelang awal September ini.

Menteri Pelancongan, Seni dan Budaya, Datuk Seri Nancy Shukri berkata, bagi mencapai sasaran itu, lebih 8,000 penduduk di Pulau Pangkor layak menerima suntikan vaksin daripada keseluruhan 11,500 penduduk.

Selain Pulau Pangkor, Program COVID-19 Free Destination itu juga akan diperluas ke pulau peranginan lain termasuk Pulau Redang, Pulau Perhentian dan Pulau Tioman.

Beliau berkata demikian pada program tersebut di Pulau Pangkor.


KP kesihatan gesa doktor kontrak tidak sertai demonstrasi

PUTRAJAYA, 26 Julai - Ketua Pengarah Kesihatan Tan Sri Dr Noor Hisham Abdullah menggesa semua doktor dan petugas dalam perkhidmatan secara kontrak untuk tidak sertai demonstrasi.

Tunjuk perasaan itu boleh membahayakan nyawa dan juga kerjaya mereka.

Beliau berkata demikian dalam satu kenyataan Facebooknya bahawa beliau memahami semangat para pekerja kesihatan mahu diserap sebagai jawatan tetap, dan pada masa ini kerajaan telah mengumumkan penambahan kontrak jawatan dua tahun untuk mereka.

Menurutnya, ia akan memberikan masa untuk pindaan dilakukan kepada Akta Pencen, supaya jawatan tetap boleh dibenarkan untuk mencarum dengan KWSP, sebagai contohnya, tanpa pilihan untuk pencen.

Beliau turut menjelaskan, kerajaan akan membenarkan mereka berjawatan secara kontrak untuk meneruskan pengajian ke peringkat sarjana dan akan ditawarkan ke jawatan tetap dengan mempunyai caruman KWSP.


Lebih 58,481 peneroka FELDA setuju pelarasan pinjaman peneroka secara bersyarat

PUTRAJAYA, 25 Julai - Lebih 58,480 daripada 95,236 peneroka FELDA, bersetuju untuk menandatangani perjanjian pelarasan pinjaman peneroka secara bersyarat.

Kini pengurusan FELDA akan mempergiat usaha memberi kefahaman kepada peneroka mengenai pelarasan pinajaman itu.

Jelas Menteri Di Jabatan Perdana Menteri (Ekonomi) Datuk Seri Mustapa Mohamed, kebanyakan peneroka belum lagi memberi persetujuan memandangkan segelintir daripada mereka tidak memahami mengenai perjanjian itu.

Pihaknya menyedari ada peneroka yang beranggapan sekiranya perjanjian itu ditandatangani, FELDA akan mengambil alih sepenuhnya tanah tersebut.

Sebaliknya, sekiranya mereka bersetuju, FELDA akan pastikan pengurusan tanah ladang mereka diurus dengan baik.


Kakitangan LPNM mengaku tidak bersalah palsukan dokumen pesanan pembekalan benih nanas

JOHOR BAHRU, 25 Julai - Seorang Pembantu Ehwal Ekonomi di Lembaga Perindustrian Nanas Malaysia, Pontian mengaku tidak bersalah di Mahkamah Sesyen Johor Bahru atas empat pertuduhan melibatkan dokumen pesanan pembekalan benih nanas palsu antara April hingga Disember 2015. Tertuduh, Hasren Amat Sibani, 40 tahun membuat pengakuan itu selepas pertuduhan dibacakan di hadapan Hakim, Datuk Ahmad Kamal Ariffin Ismail.

Mengikut perdakwaan, tertuduh didakwa memperdayakan prinsipalnya suatu dokumen pesanan pembekalan benih nanas yang mengandungi butiran matan palsu.  Ia melibatkan nilai pesanan keseluruhan berjumlah RM41,025. Keempat-empat pertuduhan dibacakan mengikut Seksyen 18 Akta Suruhanjaya Pencegahan Rasuah 2009 dan boleh dihukum mengikut Seksyen 24(2) Akta sama.  Hakim, Datuk Ahmad Kamal menetapkan jaminan RM8,000 dengan seorang penjamin manakala passport tertuduh diserahkan kepada Mahkamah sehingga kes selesai.  Tertuduh juga diarah melaporkan diri ke Pejabat SPRM sekali setiap bulan sehingga kes selesai.

Pendakwaan dikendalikan Pegawai Pendakwa SPRM, Ikhwan Ihsan Jalaludin, manakala tertuduh diwakili peguam, Mohd Salleh Togimin.  Sebutan semula kes, ditetapkan 25 Ogos depan.


Ribut badai 6 kampung, 40 buah rumah rosak

PASIR PUTEH, 22 Julai - Seorang ibu tunggal mengalami kerugian ribuan ringgit setelah kediamannya dibadai ribut. Kediaman itu antara 40 buah rumah melibatkan enam kampung di daerah Pasir Puteh, Kelantan yang mengalami kerosakan teruk setelah angin kuat membawa hujan air batu melanda perkampungan mereka kira-kira pukul 6:00 petang semalam.  Kampung terlibat ialah Kampung Pengkalan, Sungai Rasau, Wakaf Bunut, Kampung Nara, Hutan Jering dan Bukit Gedombak.

Visual ini dirakam ketika tinjauan di Kampung Hutan Jering dan Kampung Nara selepas ribut melanda. Seorang penduduk, Siti Mariam Zakaria berkata dia mengalami kerugian lebih RM10,000 apabila bumbung rumahnya tercabut dan garaj kenderaan runtuh merosakkan beberapa perkakas elektrik dan sebuah motosikal.

Warga emas, Siti Minah Mamat pula menceritakan, dia amat takut dan bergegas ke rumah anaknya yang berada berhampiran rumah.

Katanya, ribut dan hujan lebat menyebabkan bumbung rumah tercabut, dinding rosak manakala ruang tamu digenangi air.

ADUN Limbongan, Mohd Nazlan Mohamed Hasbullah ketika dihubungi memberitahu bantuan kecemasan telah disampaikan kepada penduduk terjejas menerusi Ziarah Cakna Mangsa Ribut di mukim terjejas sejak petang semalam sehingga malam tadi.


PDRM terima 16 dron berkuasa tinggi

KANGAR, 24 Julai - Bagi meningkatkan kawalan di sempadan Malaysia-Thailand daripada aktiviti jenayah dan penyeludupan, RM48 juta diluluskan bagi perolehan 16 dron berkuasa tinggi.

Perolehan berkenaan dibuat menerusi peruntukan Rancangan Malaysia ke-12.

Menurut Timbalan Ketua Polis Negara, Datuk Seri Mazlan Lazim, penggunaan teknologi dron mampu meningkatkan pengawasan yang lebih menyeluruh.

Beliau ditemui di Ibu Pejabat Polis Kontinjen Perlis.  Terdahulu, Datuk Seri Mazlan meninjau tugas lapangan Op Benteng Sempadan Darat Malaysia-Thailand di Padang Besar yang turut disertai Ketua Polis Perlis, Datuk Surina Saad.


Syarikat korporat bantu jayakan Program Musaadah Korban Perdana

PUTRAJAYA, 22 Julai - McDonald's Malaysia bekerjasama dengan Jabatan Perdana Menteri (Hal Ehwal Agama) dan Jabatan Agama Islam Wilayah Persekutuan (JAWI) menjayakan Program Musaadah Korban Perdana.

Menerusi acara tersebut, syarikat makanan segera itu menyumbangan 12 ekor lembu korban.

Daging korban diagihkan kepada golongan asnaf dan petugas barisan hadapan.

Program Musaadah Korban Perdana merupakan sebahagian inisiatif dalam Gerakan Musaadah 3.0 yang dilancarkan kerajaan bagi meringankan beban rakyat.

Setakat awal bulan ini, lebih RM700 juta telah dibelanjakan untuk tujuan berkenaan.


98 kenderaan diarah patah balik, tiada kebenaran rentas negeri

BENTONG, 20 Julai - Terus berdegil dengan cuba merentas negeri, tindakan segelintir individu dengan tanpa alasan kukuh termasuk tiada dokumen daripada pihak polis.

Kesalahan itu dikesan di Sekatan Jalan Raya (SJR) selepas Plaza Tol Bentong menghala ke Kuantan, Pahang.

98 kenderaan telah diarah berpatah balik bagi tempoh 15 Julai hingga semalam.

Kenyataan Ketua Polis Daerah Bentong, Superitenden Zaiham Mohd Kahar memaklumkan kesemua kenderaan berkenaan diarah berpatah balik.

Lima kompaun juga telah dikeluarkan di bawah pentadbiran Ibu pejabat Polis Daerah (IPD) Bentong atas pelbagai kesalahan.

Justeru, orang ramai diingatkan untuk terus patuh SOP yang ditetapkan dan pihak berkuasa tidak teragak-agak untuk mengeluarkan kompaun terhadap individu yang melanggar peraturan di bawah Peraturan-Peraturan Pencegahan dan Pengawalan Penyakit Berjangkit 2021.


Orang ramai diminta waspada penipuan dalam talian menggunakan nama Pos Malaysia

KUALA LUMPUR, 18 Julai - Orang ramai dinasihatkan berwaspada dengan panggilan telefon, pesanan teks atau e-mel berunsur penipuan termasuk iklan jawatan kosong palsu yang menggunakan nama Pos Malaysia.

Pos Malaysia dalam kenyataan berkata, penipuan tersebut menjadi semakin tersebar dengan tujuan untuk memperdaya orang ramai dan mendapatkan maklumat seperti butiran kad kredit, kata laluan, maklumat akaun atau data peribadi lain.

Untuk itu Pos Malaysia menasihati orang ramai agar tidak mendedahkan maklumat tersebut dengan tidak membalas apa-apa permintaan melalui telefon atau perkhidmatan pesanan teks (SMS/WhatsApp), e-mel atau kaedah lain.

Paling penting, tidak meneruskan pautan yang dihantar bersama mesej penipuan itu.

Pos Malaysia berkata wujud penipuan melalui e-mel dengan menggunakan nama dan logo Pos Malaysia tanpa kebenaran dan dihantar untuk menuntut pembayaran duti atau cukai kastam untuk pelepasan bungkusan.

Katanya e-mel seperti itu harus diabaikan atau dipadam dengan segera.

Selain itu, orang ramai juga diminta berwaspada dengan iklan jawatan kosong palsu yang menawarkan kerjaya di Pos Malaysia serta disaran mengesahkan maklumat dengan sumber yang sah.


Surat MITI tidak diterima di SJR untuk rentas negeri bagi tempoh empat hari

KUALA LUMPUR, 18 Julai - Polis tidak menerima dokumen Kementerian Perdagangan Antarabangsa dan Industri (MITI) sebagai kelulusan pergerakan yang sah bagi tempoh empat hari mulai hari ini hingga Rabu depan untuk pergerakan rentas negeri.

Ketua Polis Negara Datuk Seri Acryl Sani Abdullah Sani berkata, ia susulan pihaknya mengesan peningkatan bilangan kenderaan di lebuh raya untuk tempoh dua hari kebelakangan ini.

Semua sekatan jalan raya (SJR) di sempadan negeri diarahkan untuk meningkatkan penguatkuasaan, dan tidak menerima dokumen MITI sebagai kelulusan pergerakan yang sah.

Ini bagi mengelakkan pihak tidak bertanggungjawab daripada menyalahgunakan surat kebenaran MITI sebagai kelulusan merentas negeri untuk sambutan Hari Raya Aidiladha.

Bagaimanapun, Datuk Seri Acryl Sani berkata larangan tersebut tidak terpakai bagi urusan kecemasan dengan kebenaran polis, serta urusan kesihatan termasuk vaksinasi.

Jelasnya lagi, mana-mana pihak yang didapati melanggar larangan ini akan dikenakan tindakan tegas tanpa kompromi dan masyarakat turut dinasihatkan untuk bersama memainkan peranan dalam melandaikan lengkuk jangkitan wabak COVID-19.


Warga emas maut dalam tanah runtuh

KUCHING, 17 Julai - Seorang lelaki maut apabila kenderaan yang dinaikinya tergeluncur ke dalam lubang setinggi tiga meter.

Ia susulan satu kejadian tanah runtuh yang berlaku tengah malam tadi di Jalan Kota Sentosa-Bau, Kuching, Sarawak.

Menurut Penolong Pengarah Operasi Jabatan Bomba dan Penyelamat Sarawak, Penguatkuasa Kanan Bomba 1, Henderi Ardimansyah, mangsa dikenali Chai Kian Fah 63 tahun dipercayai dalam perjalanan ke Kota Sentosa kira-kira pukul 12.30 tengah malam.

Seramai 14 anggota dikerah ke lokasi kejadian bagi mengeluarkan mangsa dan operasi mengambil masa kira-kira satu jam berikutan struktur tanah yang tidak stabil.  Mangsa disahkan meninggal dunia di tempat kejadian oleh pasukan perubatan akibat kecederaan parah di badan.


APM siap siaga hadapi kemungkinan bencana

BUKIT MERTAJAM, 13 Julai - Angkatan Pertahanan Awam Malaysia (APM) daerah Seberang Perai Tengah sudah siap-siaga menghadapi sebarang kemungkinan bencana akibat cuaca tidak menentu ketika ini.

Menurut Pegawainya, Kepten Mohd. Fadhil Fahmi Zaini, persediaan itu termasuk mengenal pasti beberapa kawasan panas di daerah itu seperti di Machang Bubok Bukit Mertajam yang sering menjadi lokasi banjir kilat.

Ketika ini kira-kira 100 anggota APM terlatih termasuk pasukan sokongan daripada beberapa pertubuhan bukan kerajaan berkaitan diarahkan untuk bersiap siaga bagi mengawal sebarang situasi tidak diingini.  Beliau berkata demikian semasa sesi persediaan menghadapi ribut dan banjir peringkat SPT di pejabat APM daerah.


Raub dilanda banjir, 214 penduduk terjejas dipindahkan

RAUB, 13 Julai - Hujan lebat berterusan sejak awal pagi menyebabkan beberapa kawasan di Raub dilanda banjir mulai petang semalam.

Menurut Ketua Zon 3 Jabatan Bomba dan Penyelamat Pahang Shahrul Nizam Nasir, hujan menyebabkan sungai di tiga kawasan iaitu Ulu Sungai, Semantan Ulu dan Dong melimpah.

Portal bencana Jabatan Kebajikan Masyarakat melaporkan tujuh PPS dibuka di daerah itu untuk menempatkan 214 orang penduduk terjejas daripada 56 keluarga.

Paling ramai di PPS Kundang Patah menempatkan 113 orang daripada 29 keluarga diikuti Sekolah Kebangsaan Ulu Sungai, 37 orang daripada sembilan keluarga, Dewan Serbaguna Kampung Pia, 25 orang daripada lapan keluarga dan Masjid Kampung Kuala Semantan, 16 orang daripada lima keluarga.

Manakala Balai Raya Kampung Sengkela, Balai Raya Kampung Gesing dan Balai Raya Kampung Chenua masing-masing menempatkan sebuah keluarga dengan jumlah penduduk terjejas seramai 16 orang.


Permohonan asrama pekerja di kawasan perumahan tidak dibenarkan

PUTRAJAYA, 12 Julai - Sebarang permohonan untuk menjadikan kawasan perumahan penduduk sebagai tempat penginapan atau asrama pekerja asing adalah tidak dibenarkan.

Kementerian Perumahan Dan Kerajaan Tempatan (KPKT) dalam satu kenyataan menegaskan, larangan itu terpakai di semua unit kediaman kategori kos rendah dan mampu milik, program perumahan rakyat (PPR), pangsapuri serta flat awam.

Kenyataan itu menyebut, pihak KPKT telah menyediakan Prosedur Permohonan Penginapan Pekerja Sementara Secara Jangka Pendek yang telah diluluskan oleh Mesyuarat Majlis Negara Bagi Kerajaan Tempatan (MNKT) pada 2 Mac lalu bagi menyelesaikan isu berkaitan penginapan pekerja.  Pekeliling khas berhubung perkara itu telah diedarkan kepada semua negeri pada 23 Mac lalu.

Ia untuk tujuan diterimapakai dan dilaksanakan oleh kerajaan negeri dan pihak berkuasa tempatan bagi tempoh tiga tahun sehingga 2023.  Kerajaan Negeri Selangor juga bersetuju untuk menerima pakai sepenuhnya prosedur tersebut.  Justeru, pihak PBT perlu menguatkuasakan prosedur itu mulai dari tarikh ia diterimapakai, dan bukannya pada tahun hadapan.

Penjelasan ini sebagai merujuk kenyataan EXCO Perumahan, Kesejahteraan Bandar dan Pembangunan Usahawan Selangor, Rodziah Ismail yang meminta kementerian menyediakan garis panduan untuk tidak membenarkan majikan menjadikan pangsapuri atau flat awam sebagai asrama pekerja asing.


Pergerakan pulang pelajar IPT dilaksana secara berfasa dengan SOP ketat

PUTRAJAYA, 10 Julai - Kementerian Pengajian Tinggi menetapkan beberapa mekanisme kawalan pergerakan para pelajar di IPT secara berfasa.

Ia bagi memastikan pergerakan cuti semester mereka terkawal.

Pelajar IPT yang telah tamat sesi akademik 2020/2021, dibenarkan pulang ke rumah masing-masing bermula 12 Julai ini.

Ia telah diputuskan dalam Mesyuarat Sidang Khas Majlis Keselamatan Negara (MKN) yang diadakan pada 8 Julai lalu.

Bagi fasa permulaan, pergerakan bagi pelajar di kawasan yang tidak tertakluk kepada PKPD, dibenarkan.

Manakala, pergerakan bagi pelajar di dalam kawasan PKPD pula hanya dibenarkan selepas tempoh PKPD, tamat.


Sidang DUN Selangor bermula 23 Ogos

SHAH ALAM, 9 Julai - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memberi perkenan pembukaan sidang Dewan Undangan Negeri (DUN) Selangor yang mula bersidang pada 23 Ogos hingga 6 September depan.

Menteri Besar, Datuk Seri Amirudin Shari dalam kenyataan hari ini memaklumkan, pembukaan sidang DUN tersebut diberi perkenan baginda melalui warkah yang diutuskan bertarikh 6 Julai.

Jelas Datuk Seri Amirudin, Sultan Selangor Sultan Sharafuddin Idris Shah juga telah memberi perkenan bagi tujuan Mesyuarat Pertama Penggal Keempat DUN Selangor Ke-14 Tahun 2021.

Sultan Selangor berkenan untuk berangkat dan mencemar duli bagi merasmikan Istiadat Pembukaan Dewan Negeri Selangor pada 23 Ogos depan.

Selepas istiadat pembukaan, DUN kemudian akan mula bersidang iaitu pada 24 hingga 27 Ogos, 30 Ogos, 1 September hingga 3 September serta 6 September.

Sidang dewan kali ini adalah mengikut format sidang biasa yang mempunyai sesi soal jawab dan perbahasan.


Sebahagian pinjaman peneroka FELDA dilupuskan, libatkan nilai RM8.3 bilion

KUALA LUMPUR, 7 Julai - Berita baik untuk warga FELDA.

Sebahagian pinjaman peneroka berjumlah RM8.3 bilion akan dilupuskan menerusi inisiatif Pelarasan Pinjaman Peneroka secara bersyarat, terutama bagi generasi awal FELDA.

Inisiatif yang dipersetujui kerajaan secara dasar itu, membolehkan beban pinjaman setiap peneroka berkurang dengan purata 80 peratus.

Pengumuman dibuat Perdana Menteri, sempena Sambutan Hari Peneroka FELDA 2021.

Purata bayaran balik pinjaman pula dijangka berkurang daripada sekitar RM500 hingga RM1000 kepada hanya RM250 hingga RM300 sebulan bagi peneroka sawit.

Manakala, bagi peneroka getah, serendah RM150,000.

Tan Sri Muhyiddin menyifatkan, kadar tersebut sangat munasabah dan mampu dibayar peneroka.


Surat kebenaran sistem SMILE bermula 1 Jun boleh diguna bagi operasi sektor logistik dan pengangkutan

PUTRAJAYA, 6 Julai - Pemain industri sektor logistik dan pengangkutan boleh terus mengguna pakai surat kebenaran beroperasi Sistem Maklumat Industri Logistik (Sistem SMILE) bertarikh dari 1 Jun 2021 dan ke atas bagi pemeriksaan di sekatan jalan raya.

Kementerian Pengangkutan dalam kenyataannya menyebut, ini susulan pelaksanaan Perintah Kawalan Pergerakan Diperketatkan (PKPD) di beberapa mukim dan lokaliti di Selangor dan Kuala Lumpur dari 3 hingga 16 Julai depan serta pengumuman Pelan Pemulihan Negara (PPN).

Walau bagaimanapun, surat terbaharu dengan pindaan peralihan dari Fasa PKP ke Pelan Pemulihan Negara (PPN) sedia dimuat turun bermula 5 Julai dari sistem SMILE.

Kenyataan itu juga menyebut aktiviti memunggah masuk atau memunggah keluar barangan bukan keperluan hanya dibenarkan di kawasan luar PKPD sahaja di seluruh negara berdasarkan kepada SOP sedia ada.

Manakala bagi kawasan dalam PKPD, ia hanya terhad kepada syarikat pergudangan sahaja.

Ini kerana syarikat terlibat merupakan perkhidmatan rantaian kepada pelabuhan dan lapangan terbang seperti yang termaktub dalam SOP PKPD Selangor.

Bagi sektor selain pergudangan, aktiviti memunggah masuk atau memunggah keluar barangan hanya terhad kepada syarikat yang tersenarai dalam senarai sektor 'keperluan' PKPD sahaja.


Pulau Pinang beralih ke Fasa 2 PPN, esok

KUALA LUMPUR, 6 Julai - Pulau Pinang menjadi negeri terbaharu yang beralih ke fasa kedua Pelan Pemulihan Negara (PPN) bermula esok.

Menteri Kanan Pertahanan, Datuk Seri Ismail Sabri Yaakob dalam kenyataannya memaklumkan, peralihan itu dibuat selepas negeri berkenaan mencapai tiga nilai ambang fasa kedua PPN.

Menurutnya, purata kes jangkitan harian selama tujuh hari di Pulau Pinang adalah sebanyak 9.5 kes per 100,000 kes sehari.

Kadar penggunaan katil wad unit rawatan rapi (ICU) pula berada pada tahap sederhana manakala kadar vaksinasi lengkap dua dos ke atas populasi dewasa pula sudah capai 10.1%.

Justeru ujarnya, berdasarkan tiga indikator tersebut dan penilaian terperinci agensi termasuk Kementerian Kesihatan Malaysia, kerajaan menerusi Sidang Khas Majlis Keselamatan Negara (MKN) yang dipengerusikan Perdana Menteri semalam bersetuju untuk melaksanakan peralihan fasa PPN bagi Pulau Pinang berkuat kuasa 7 Julai.

Semalam Perlis, Perak, Kelantan, Terengganu dan Pahang menjadi negeri terawal beralih fasa kedua PPN.


Tangki bahan kimia pecah, sungai di Kulai tercemar

KULAI, 5 Julai - Sebatang sungai di Jalan Besar, Kampung Baru, Sengkang, Kulai, Johor dikesan dicemari bahan kimia.

Kejadian berlaku selepas sebuah tangki kimia pecah menyebabkan Hydrogen Peroxide mengalir ke sungai. Insiden turut mengakibatkan dua penduduk berhampiran lokasi kejadian, mengalami gejala muntah.

Menurut Komander Operasi daripada Balai Bomba dan Penyelamat Kulai, Pegawai Bomba Tinggi Dua Bahtiar Selamat, seramai 21 anggota, serta sebuah jentera dan sebuah ambulans Unit Bantuan Perkhidmatan Kecemasan (EMRS) digerakkan ke lokasi kejadian.Tangki tersebut yang merupakan salah satu daripada 30 tangki yang ada di sebuah stor simpanan, memuatkan kira-kira seribu liter bahan alkali. Pihak bomba bertindak membuat tiga lapisan benteng bagi menghalang sungai terus dicemari.  Laporan turut dibuat kepada Jabatan Alam Sekitar.


PM stabil dan bertambah baik, bakal mulakan tugasan secepat mungkin

PUTRAJAYA, 4 Julai - Perdana Menteri, Tan Sri Muhyiddin Yassin masih menerima rawatan di hospital akibat jangkitan pada sistem penghadaman.

Menurut kenyataan Pejabat Perdana Menteri, selepas menjalani pemeriksaan kesihatan yang rapi, didapati tiada bukti menunjukkan masalah tumor lama yang berulang.

Atas nasihat pasukan doktor, beliau kini berada di hospital bagi terus mendapatkan rawatan antibiotik intravena.

Keadaan beliau adalah stabil dan bertambah baik serta dibenarkan bertugas semasa dalam rawatan.

Beliau dijangka dibenarkan keluar dari hospital dalam tempoh beberapa hari lagi.

Tan Sri Muhyiddin turut mengucapkan terima kasih kepada orang ramai yang mendoakan kesihatan beliau.

Pada 30 Jun lalu, beliau dimasukkan ke hospital di ibu negara bagi menerima rawatan dan pemantauan selepas mengalami diarea.


Firma guaman dibenar beroperasi

PUTRAJAYA, 4 Julai - Firma guaman di kawasan Perintah Kawalan Pergerakan Diperketatkan (PKPD) di Selangor dan Kuala Lumpur dari 3 hingga 16 Julai ini dibenarkan buka dengan prosedur operasi standard (SOP) yang ketat.

Menteri di Jabatan Perdana Menteri (Parlimen dan Undang-undang), Datuk Seri Takiyuddin Hassan berkata, kebenaran berkenaan diberikan setelah mengambil kira keperluan perkhidmatan guaman untuk menyokong sektor perkhidmatan.

Dalam satu kenyataan, beliau memberitahu ia juga bagi melancarkan urusan berkaitan dengan mahkamah dan jabatan kerajaan.

Bagaimanapun, hanya dua orang pekerja atau 20% daripada jumlah bilangan pekerja dibenarkan beroperasi dari pejabat dan waktu ditetapkan antara pukul 9 pagi sehingga 1 tengah hari.

Firma guaman juga perlu menetapkan janji temu dengan anak guam atau pelanggan sekiranya perlu berurusan secara fizikal.

Selain itu, firma guaman juga boleh memohon kebenaran beroperasi melalui portal COVID-19 Intelligent Management System (CIMS) 3.0.

SOP PKPD perkhidmatan ini boleh dirujuk dari platform komunikasi Majlis Keselamatan Negara (MKN).


21 pasukan pemantau ditubuh awasi tapak binaan

KUALA LUMPUR, 3 Julai - 21 pasukan pemantau pematuhan SOP ditubuhkan di tapak pembinaan di kawasan seliaan Ibu Pejabat Daerah Polis Dang Wangi.

Ketua Polis Daerah, ACP Mohamad Zainal Abdullah berkata, pasukan tersebut bertanggungjawab memantau 29 tapak binaan di sekitar ibu negara.

Jelasnya, walaupun perintah pematuhan terhadap SOP berkenaan telah dikeluarkan sejak sekian lama, namun masih terdapat pemaju yang ingkar dan dikenakan kompaun.

Beliau ditemui selepas mengadakan Op Pematuhan di dua tapak pembinaan bersama-sama Jabatan Tenaga Kerja, Dewan Bandaraya Kuala Lumpur, Perkeso dan agensi berkaitan di sekitar ibu negara.


PKPD: Polis tambah SJR di Selangor

SHAH ALAM, 3 Julai - Penugasan kawalan PKPD di Selangor menumpukan kepada penugasan sekatan jalan raya (SJR).

Ketua Polis Selangor, Datuk Arjunaidi Mohamed berkata, pihaknya akan menambah jumlah SJR di lokaliti terbabit.

Beliau berkata, penambahan kawalan SJR itu dibuat mengikut keperluan setiap mukim PKPD bagi mengawal laluan keluar dan masuk.  Selain penugasan SJR, pasukan pematuhan dan pemantau di setiap daerah di Selangor turut digerakkan bagi menjalankan penguatkuasaan di lapangan terutama di kawasan tumpuan ramai.  PKPD di Selangor membabitkan 34 daripada 57 mukim di lapan daripada sembilan daerah di Selangor.


Pejabat pesuruhjaya sumpah dibenar beroperasi, kecuali di kawasan PKPD

KUALA LUMPUR, 3 Julai - Operasi pejabat pesuruhjaya sumpah adalah dibenarkan sepanjang tempoh Fasa Pertama Pelan Pemulihan Negara kecuali di kawasan PKPD.

Menurut Datuk Seri Ismail Sabri, keputusan itu mengambil kira peranan pentingnya dalam memberi sokongan kepada sektor hartanah dan perbankan selain operasi melibatkan kontrak dan urus niaga.  Beliau turut memaklumkan kebenaran operasi mahkamah bagi perbicaraan kes jenayah sepanjang tempoh fasa pertama kecuali di kawasan PKPD.  Bagi kes sivil dan kes tribunal pula, ia dibenarkan beroperasi secara dalam talian termasuk di kawasan PKPD.


PKPD di 10 lokasi baharu bermula 4 hingga 17 Julai

KUALA LUMPUR, 3 Julai - 10 lokasi baharu dikenakan Perintah Kawalan Pergerakan Diperketatkan (PKPD) di seluruh negara.

Ia berkuat kuasa esok selama dua minggu.

Menteri Kanan Pertahanan, Datuk Seri Ismail Sabri memaklumkan, PKPD di Sabah ialah Kampung Siasai Dundau dan Kampung Pantai Emas di daerah Kota Belud, Kampung Naruntung di Pitas, Kampung Iban Kuala Nansang di Tawau dan Kampung Babagon di daerah Penampang.  PKPD di Kedah pula melibatkan Kilang Jimat Sdn Bhd, kawasan industri ringan Bukit Makmur dan Asrama Pekerja No 1, Jalan Seroja di daerah Kuala Muda.  Kawasan lain, Rumah Panjang Malang anak Bada di Sungai Bayan Mukah, Sarawak dan Taman Nagasari Mukim 6 di Seberang Perai Tengah, Pulau Pinang.  Selain itu, PKPD di Kampung Gusi Kinarut, Papar, Sabah dilanjutkan sehingga 17 Julai.  Manakala, PKPD di Kawasan Semarak, Tawau, Sabah, Perumahan Awam Desa Rejang Kuala Lumpur dan PPRT Kampung Pasir Putih di Putatan, Sabah ditamatkan.

PKPD di Rumah Panjang Gabriel Bujang Anak Ikau di Mukah, Sarawak dan PKPD Kampung Skim Pamalan, Keningau Sabah pula ditamatkan hari ini lebih awal daripada dijadualkan.


Terengganu benarkan solat Jumaat bermula esok, bilangan jemaah terhad 40 orang

KUALA TERENGGANU, 1 Julai - Bermula esok, Terengganu membenarkan solat Jumaat di masjid serta surau dengan bilangan jemaah seramai 40 individu sahaja.

Yang Dipertua Majlis Agama Islam dan Adat Melayu Terengganu (MAIDAM) Datuk Osman Muda dalam kenyataan berkata, jumlah itu tidak termasuk pegawai dan ahli jawatankuasa masjid dan surau tersebut.

Kebenaran diberi selepas mendapat perkenan Sultan Terengganu Sultan Mizan Zainal Abidin berdasarkan situasi semasa COVID-19 namun perlu mematuhi SOP ditetapkan.

Begitu juga dengan solat sunat Aidiladha tidak lama lagi, syaratnya sama seperti pelaksanaan solat Jumaat.

Bagi solat fardhu secara berjemaah di masjid dan surau pula, masih kekal hanya 12 individu dibenarkan.

Selain itu, semua aktiviti keagamaan di masjid dan surau masih tidak dibenarkan kecuali mendapat kebenaran MAIDAM.

Kenyataan sama turut memaklumkan, pelaksanaan ibadah korban dan akikah adalah dibenarkan sama ada di rumah penyembelihan Jabatan Perkhidmatan Veteriner Terengganu (JPV) atau rumah penyembelihan ruminan swasta yang dilesenkan JPV, perkarangan masjid, surau dan di kawasan lapang seperti padang dengan kebenaran Jabatan Hal Ehwal Agama Terengganu.

Jumlah haiwan korban dihadkan kepada lima ekor haiwan sahaja sehari di sesuatu kawasan kecuali di rumah penyembelihan yang dibenarkan.


68.8% rakyat Malaysia sudah dibanci

PUTRAJAYA, 1 Julai - 22.5 juta atau 68.8% daripada 32.7 juta penduduk Malaysia telah dibanci menerusi Operasi Banci Penduduk dan Perumahan Malaysia 2020.

Ketua Perangkawan, Datuk Seri Dr Mohd Uzir Mahidin berkata, banci dalam talian (e-Census) dan pengumpulan data menggunakan kaedah Temu Bual Telefon dengan Bantuan Komputer (CATI) akan diteruskan sehingga bancian penuh dicapai.

Walaubagaimanapun, kaedah bancian secara bersemuka tidak dapat dijalankan ketika ini.

Ia berikutan situasi terkini COVID-19 dan pelaksanaan Fasa Satu Kawalan Pergerakan dalam Pelan Pemulihan Negara (PPN).

Orang ramai yang masih belum membuat pengisian digesa memberi kerjasama dengan mengisi maklumat melalui e-Census atau CATI.

Maklumat lanjut, layari portal www.mycensus.gov.my atau hubungi pejabat Jabatan Perangkaan Malaysia yang berdekatan.


STPM 2020: Pencapaian sama seperti tahun sebelumnya

PUTRAJAYA, 1 Julai - Purata Nilai Gred Kumulatif (PNGK) Nasional Sijil Tinggi Pelajaran Malaysia (STPM) 2020 meningkat kepada 2.78 berbanding 2.77 pada 2019.

Ahli Majlis Peperiksaan Malaysia, Prof.Datuk Dr. Wahid Razzaly berkata, pencapaian calon STPM 2020 dianggap masih sama dengan pencapaian tahun 2019.

Ini kerana perbezaan peningkatan itu tidak menggambarkan signifikan yang besar kepada pencapaian calon STPM 2020 secara keseluruhan berbanding dengan tahun sebelumnya.

Calon pada PNGK 3.09 ke atas meningkat daripada 33.45% kepada 33.69%

STPM 2020 menyaksikan 42,983 calon hadir daripada 44,704 orang yang mendaftar.


Malaysia muncul 10 negara teratas, komitmen tinggi keselamatan siber

KUALA LUMPUR, 1 Julai - Malaysia mendapat pengiktirafan antara 10 negara teratas daripada 194 negara seluruh dunia yang mempunyai komitmen tinggi dalam bidang keselamatan siber.

Global Cybersecurity Index 2020 melaporkan, ia hasil kajian yang dilaksanakan oleh International Telecommunications Union (ITU).

Dalam Indeks tersebut, Malaysia beroleh skor sebanyak 98.06 sekali gus meletakkan negara pada kedudukan kelima bersama Rusia dan Emiriah Arab Bersatu di peringkat global.

Manakala pada peringkat Asia Pasifik, Malaysia berada kedudukan kedua selepas Republik Korea dan Singapura yang berkongsi skor yang sama.

Pengiktirafan ini membuktikan keupayaan, dan kesediaan Malaysia dalam menyediakan khidmat kepakaran, advokasi dan kesiapsiagaan dalam bidang keselamatan siber.


Murung akibat gagal perniagaan, lelaki maut selepas terjun dari tingkat 10

BUTTERWORTH, 24 Jun - Seorang lelaki yang dipercayai mengalami kemurungan akibat gagal dalam perniagaan, maut selepas terjun dari tingkat 10, Pangsapuri Seri Melur, Jalan Bagan Ajam, Butterworth, semalam.

Ketua Polis Daerah Seberang Perai Utara, ACP Noorzainy Mohd Noor berkata, hasil maklumat penduduk menyatakan mangsa, Lim Yee Chiak, 26 tahun, dilihat duduk berlunjur di balkoni tingkat 10 sebelum bertindak terjun.

Siasatan awal mendapati mangsa mengalami tekanan perasaan dan pernah menerima rawatan di sebuah klinik swasta lima hari lalu.

ACP Noorzainy memberitahu, setakat ini tiada sebarang elemen jenayah ditemui dan kes diklasifikasikan sebagai mati mengejut.

Terdahulu, tular satu rakaman video berdurasi 13 saat yang menunjukkan lelaki berkenaan terjun dari tingkat 10 sebuah bangunan.


KPT masih amal dasar inklusif OKU

PUTRAJAYA, 23 Jun - Kementerian Pengajian Tinggi (KPT) menegaskan Dasar Inklusif Orang Kurang Upaya (OKU) di Institut Pengajian Tinggi (IPT) masih lagi diamalkan dan tiada sebarang sekatan terhadap golongan itu seperti yang didakwa beberapa pihak.

Demikian penjelasan Ketua Pengarah Pendidikan Tinggi, Jabatan Pendidikan Tinggi (KPT), Prof Datuk Dr Husaini Omar dalam kenyataannya bagi menjawab dakwaan bahawa seorang calon OKU telah dinafikan peluang untuk mengambil kursus yang dipohon melalui saluran UPUOnline.

Ujarnya, semakan Bahagian Kemasukan Pelajar IPTA mendapati pemohon itu adalah calon daripada Kategori B iaitu lepasan Sijil Pelajaran Malaysia (SPM) 2019 dan memohon untuk ke Program ASASI pintar Universiti Kebangsaan Malaysia (UKM) sesi akademik 2021/2022.

Calon itu tidak melepasi syarat kelayakan minimum kemasukan program yang diminta dan masih dibenarkan membuat kemas kini yang dibuka sehingga 2 Julai ini.

Beliau turut memaklumkan, KPT telah memperluas peluang pendidikan dengan mewujudkan laluan khas kepada golongan B40, OKU, Orang Asli dan atlet untuk melanjutkan pengajian ke IPTA dan Institusi Latihan Kemahiran Awam di peringkat sijil, diploma, asasi dan ijazah sarjana muda.

Golongan tersebut hanya perlu melepasi syarat am dan syarat khas program seperti ditetapkan oleh universiti yang dipilih.


Malaysia - UK jalin kerjasama pembangunan bandar pintar

KUALA LUMPUR, 23 Jun - Malaysia dan United Kingdom (UK) kini menjalin kerjasama dalam pembangunan bandar pintar.

Ini merupakan salah satu strategi untuk memastikan negara terus membangun, melalui amalan teknologi terbaik dan mampan.

Seterusnya, mengekalkan tahap kompetitif Malaysia dalam mendepani pandemik COVID-19.

Ke arah itu penerbitan “Smart City Handbook: Malaysia” merupakan inisiatif bagi menyediakan panduan dalam melaksanakan pembangunan bandar pintar, melalui perkongsian terbaik dari UK.

Beliau menyempurnakan Majlis Pelancaran Buku itu secara dalam talian.

Ia merupakan hasil perkongsian maklumat antara Kementeriannya dengan Kerajaan UK.

Majlis turut dihadiri Pesuruhjaya Tinggi Britain ke Malaysia, Charles Hay.


RM2.9 juta nilai kompaun dikeluarkan, 473 kes terlibat - KPDNHEP

KUALA BERANG, 20 Jun - Sejak Mei 2020 sehingga semalam, RM2.9 juta nilai kompaun membabitkan 473 kes dikeluarkan Kementerian Perdagangan Dalam Negeri dan Hal Ehwal Pengguna (KPDNHEP) hasil operasi di lebih 640,000 premis di seluruh negara.

Antara kesalahan tersebut ialah tiada penjarakan, tidak mengimbas MySejahtera, tidak menulis rekod kemasukan dalam buku Log, menjalankan aktiviti tidak dibenarkan, gagal laksana had maksimum kemasukan pelanggan, gagal patuh waktu operasi dan tidak memakai pelitup muka.

Timbalan Menterinya, Datuk Rosol Wahid menegaskan jumlah denda atau kompaun tersebut tidak terlalu tinggi kerana penguatkuasa hanya mengambil tindakan tersebut sebagai jalan terakhir.

Beliau yang juga Ahli Parlimen Hulu Terengganu berkata demikian selepas melawat dan menyerahkan sumbangan kepada para petugas SJR di Kuala Berang.

Mengenai rungutan ibu bapa bagi mendapatkan keperluan bahan Pengajaran dan Pembelajaran di Rumah, cadangan kebenaran operasi Kedai Alat Tulis telah diajukan kepada Majlis Keselamatan Negara.


"Program MAFI Prihatin" bantu kelansungan hidup haiwan dalam Zoo

AYER KEROH, 19 Jun - Lebih 20 tan metrik buah-buahan dan sayur-sayuran dengan nilai keseluruhan RM45,000 disumbangkan kepada Zoo Melaka.

Bantuan diserahkan Kementerian Pertanian dan Industri Makanan (MAFI) melalui Lembaga Pemasaran Pertanian Persekutuan.

Ini bagi menampung keperluan haiwan dalam zoo sepanjang tempoh pelaksanaan PKP. Timbalan Menteri I MAFI, Datuk Seri Ahmad Hamzah berkata, sumbangan itu merupakan sebahagian inisiatif "Program MAFI Prihatin".

MAFI turut memberi peluang sama kepada semua pihak pengurusan zoo dan taman haiwan yang memerlukan bantuan.

Antara yang disumbangkan ialah jagung, batang jagung, nanas, tebu dan labu manis yang keseluruhan berjumlah 1.5 tan metrik.

Datuk Seri Ahmad Hamzah ditemui selepas menyerahkan bantuan kepada Yang Dipertua Majlis Perbandaran Hang Tuah Jaya (MPHTJ), Datuk Shadan Othman.


Malaysia-Mesir sedia perkukuh kerjasama dua hala, tumpuan kepada aspek Politik dan Ekonomi

PUTRAJAYA, 18 Jun - Malaysia dan Mesir bersedia memperkukuhkan kerjasama dan hubungan dua hala, terutama dalam aspek politik dan ekonomi.  Hasrat itu disuarakan pemimpin kedua negara menerusi sesi perbincangan yang diadakan secara sidang video, semalam.  Perdana Menteri, Tan Sri Muhyiddin Yassin berkata, sudah tiba masanya untuk Malaysia mengeratkan semula hubungan dengan Mesir.  Cadangan turut disambut baik Presiden Mesir, Abdel Fattah Al Sisi yang turut menyarankan perbincangan antara pemimpin tertinggi kedua negara dilakukan segera.  Tan Sri Muhyiddin turut mengesyorkan kedua negara menandatangani perjanjian Kerjasama Ekonomi Komprehensif bagi memperkukuh hubungan perdagangan pada masa hadapan.

Sebagai antara negara pengimport minyak sawit negara yang terbesar di Afrika, Perdana Menteri turut menggalakkan Mesir meningkatkan import komoditi berkenaan.  Mesir merupakan rakan dagang negara yang terbesar di rantau Afrika Utara dengan nilai dagangan RM2.06 bilion tahun lalu.  Perbincangan turut menyentuh isu-isu serantau dan antarabangsa khususnya situasi terkini di Palestin.  Malaysia memuji peranan konstruktif Mesir sebagai broker dalam perjanjian gencatan senjata antara Palestin dan Israel.  Kerajaan Mesir turut menyatakan kesediaan membantu Malaysia menyalurkan bantuan kemanusiaan dan perubatan ke Palestin menerusi sempadan Rafah, yang menghubungkan Mesir dan Gaza.


Malaysia komited dengan semangat kerjasama ASEAN

KUALA LUMPUR, 18 Jun - Dunia harus saling bekerjasama tanpa meminggirkan negara-negara Asean dalam menangani Pandemik COVID-19 bagi membentuk semula Diplomasi Antarabangsa.

Berikut ulasan Menteri Luar Negeri, Datuk Seri Hishammudin Tun Hussein melalui satu kenyataan di Facebook beliau berhubung 1 billion vaksin yang akan diedarkan ke seluruh dunia oleh negara-negara G7.

Selain iti, melalui pertemuan bersama pemimpin-pemimpin Asean di Jakarta dua bulan lalu, para pemimpin telah mencapai kesepakatan iaitu Konsensus Lima Perkara.  Ia melibatkan Asean dalam menyokong Myanmar untuk kembali ke situasi normal dalam peralihan demokratik, proses perdamaian serta membangun semula ekonomi negara berkenaan.  Selain itu, isu pertempuran di Palestin juga dipandang serius, walaupun gencatan senjata merupakan langkah penting, namun realitinya rakyat Palestin terus ditindas.

Datuk Seri Hishammudin turut menyatakan rasa terharu beliau dengan segala bantuan dan sokongan yang diberikan oleh rakyat Malaysia kepada Palestin.

Kerajaan juga terus giat menyalurkan bantuan dengan bekerjasama dengan Persatuan Bulan Sabit Merah Malaysia dalam mengumpul dana bagi membantu pembelian peralatan perubatan yang diperlukan.  Malaysia juga sentiasa konsisten dalam perihal berkaitan Laut China Selatan dan komited menyelesaikannya secara aman dan konstruktif, sesuai dengan prinsip undang-undang Antarabangsa.


Tiada aktiviti pembalakan di kawasan Taman Eco Rimba Puncak Janing seperti yang tular - JPNK

KUALA NERANG, 14 Jun - Tiada aktiviti pembalakan sekitar kawasan Taman Eco Rimba Puncak Janing di Kuala Nerang, Kedah sehingga mengakibatkan sumber air masyarakat keruh seperti yang tular di media sosial Khamis lepas.

Sebaliknya, kekeruhan sumber air itu disebabkan aktiviti penyelenggaraan serta pembersihan jalan balak lama yang sedang dilaksanakan untuk kegunaan kakitangan Jabatan Perhutanan Negeri Kedah (JPNK).

Kenyataan Pengarah JPNK Muhamad Abdullah memaklumkan, penyelenggaraan dan pembersihan jalan balak lama itu ialah bagi kegunaaan kakitangan untuk menjalankan aktiviti pra pelesenan untuk kelulusan kawasan pembalakan di Kompartmen 42 dan kompartmen 43 Hutan Simpan Bukit Perangin.

Aktiviti itu telah menyebabkan kekeruhan kepada aliran anak sungai yang mengalir ke Taman Eco Rimba Puncak Janing.

Pada masa sama, taburan hujan yang agak tinggi di kawasan itu telah menyumbang kepada kekeruhan air sungai tersebut.

Bagi menangani masalah kekeruhan bekalan air masyarakat di situ, JPNK telah mengarahkan kerja-kerja penyelenggaraan dan pembersihan jalan balak lama tersebut dihentikan serta-merta.

Pada Khamis lepas, isu mengenai dakwaan berlaku aktiviti pembalakan di Taman Eko Rimba Puncak Janing tular di media sosial menerusi hantaran pemilik Facebook dikenali sebagai Lann Kopnai dan Pertubuhan Pelindung Khazanah Alam Malaysia (PEKA).


75 kilang dikompaun, 59 diarah tutup

KUALA LUMPUR, 10 Jun - 75 kilang dikenakan kompaun manakala 59 lagi diarahkan tutup sepanjang tempoh pelaksanaan PKP ketika ini.

Menteri Kanan Pertahanan, Datuk Seri Ismail Sabri Yaakob berkata jumlah berkenaan hasil pemeriksaan ke atas 268 kilang sejak 1 Jun hingga semalam.

Jelas beliau kerajaan telah menerima banyak aduan berkaitan industri dan premis perniagaan yang tiada dalam senarai perkhidmatan perlu beroperasi sepanjang tempoh PKP. Operasi berkenaan dilakukan pasukan Task Force Operasi Pematuhan.

Selain itu pasukan berkenaan telah menahan 907 individu atas kesalahan ingkar SOP.  Daripada jumlah itu 877 individu dikompaun, 28 direman manakala dua lagi dijamin.  Antara kesalahan direkodkan ialah tidak memakai pelitup muka, individu gagal merekod butiran diri atau daftar masuk premis, rentas negeri atau daerah tanpa kebenaran, makan di premis, membawa penumpang berlebihan dan aktiviti pusat hiburan.


Titah pandangan YDP Agong menjadi tanggungjawab kerajaan melaksanakannya

KUALA LUMPUR, 17 Jun - Menjadi tanggungjawab kerajaan mengambil langkah-langkah susulan berdasarkan Perlembagaan Persekutuan dan undang-undang negara, berhubung titah pandangan Yang di-Pertuan Agong.

Penyandang Kursi Institut Raja-Raja Melayu UiTM, Profesor Datuk Dr Shamrahayu Ab Aziz berkata, langkah susulan itu menggambarkan kesediaan kerajaan bagi merealisasikan titah-titah berkenaan.

Menyentuh mengenai Persidangan Dewan Rakyat Profesor Datuk Dr Shamrahayu Ab Aziz berkata, ia boleh diadakan selepas Peraturan-Peraturan Majlis Mesyuarat dipenuhi, dan mendapat nasihat daripada Kementerian Kesihatan dan Majlis Keselamatan Negara.

Mengikut Peraturan 11, Peraturan-Peraturan Majlis Mesyuarat Dewan Rakyat antaranya menyatakan Ketua atau Timbalan Ketua Majlis, hendaklah menetapkan sekurang-kurangnya 28 hari sebelum permulaan tiap-tiap penggal, tarikh-tarikh majlis akan bermesyuarat dalam penggal itu.

Peraturan 11 ini juga menyatakan Ketua Majlis iaitu Perdana Menteri boleh mengubah tarikh persidangan itu dari semasa ke semasa.

Profesor Datuk Dr Shamrahayu berpandangan satu perbincangan secara muafakat perlu berlaku antara Seri Paduka dan Perdana Menteri sebagai Ketua Majlis, dalam menetapkan tarikh persidangan Parlimen berkenaan.


Yang di-Pertuan Agong berkenan terima menghadap Perdana Menteri

KUALA LUMPUR, 9 Jun - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan menerima menghadap Perdana Menteri Tan Sri Muhyiddin Yassin untuk mesyuarat Pra-Kabinet, di Istana Negara, hari ini.

Istana Negara menerusi satu hantarannya di Facebook memaklumkan, sesi berlangsung selama sejam bermula pukul 8 pagi tadi.

Mesyuarat Pra-Kabinet adalah antara aktiviti mingguan atau rutin utama Al-Sultan Abdullah untuk berbincang dan bertukar pendapat bersama Perdana Menteri, berkenaan urusan dan isu-isu berkaitan kerajaan.

Terdahulu, Tan Sri Muhyiddin Yassin tiba di pintu masuk utama istana negara pada pukul 7.50 pagi, diiringi beberapa buah kenderaan pengiring.

Beliau kemudiannya meninggalkan perkarangan Istana pada 8.56 pagi selepas selesai menghadap Yang Dipertuan Agong bagi menghadiri mesyuarat kabinet di Putrajaya.


Penyakit 'Lumpy Skin Disease (LSD)', tidak merebak kepada manusia

BAGAN SERAI, 5 Jun - Penyakit kulit berbonjol atau Lumpy Skin Disease (LSD) yang menjangkiti ternakan lembu di Perak tidak akan merebak kepada manusia.

Namun begitu Timbalan Menteri Kesihatan, Datuk Dr Noor Azmi Ghazali berkata langkah berhati-hati dan pencegahan harus diambil buat masa ini.

Pihak Jabatan Perkhidmatan Veterinar (JPV) sedang memantau rapi perkara ini dan memastikan lembu yang dijangkiti tidak disembelih atau dijual.  Beliau berkata demikian selepas mengadakan lawatan di Pusat Pemberian Vaksin (PPV) Dewan Datuk Zainal Abidin Zin di Bagan Serai, Perak.  Penularan LSD pada lembu dalam negara ini dikesan di sebuah ladang ternakan di Simpang Pulai baru-baru ini oleh pihak JPV.


Ebit Liew, misi kemanusiaan ke Gaza berjalan lancar

PUTRAJAYA, 2 Jun - Pendakwah, Ebit Liew yang meneruskan misi kemanusiaan ke Gaza sentiasa berhubung dengan kerajaan Malaysia bagi menyampaikan perkembangan terkini.

Menurut Menteri Luar, Datuk Seri Hishammuddin Hussein, misi berkenaan berjalan lancar dan pendakwah berkenaan bersama delegasi turut membantu kementerian mendapatkan maklumat mengenai keadaan sebenar di Semenanjung Gaza.

Menurut laporan media, Ebit dan delegasinya yang berlepas ke Mesir pada 25 Mei berjaya memasuki Gaza pada Sabtu lalu bagi menyerahkan bantuan antaranya barangan keperluan dan ubat-ubatan kepada hospital di Gaza.

Misi berkenaan mendapat kelulusan perjalanan dan tertakluk kepada prosedur operasi standard (SOP) semasa yang perlu dipatuhi termasuk apabila kembali ke Malaysia.


Pemergian Allahyarham Tan Sri Harussani, satu kehilangan besar kepada negara

IPOH, 30 Mei - Jenazah Mufti Perak, Allahyarham Tan Sri Dr Harussani Zakaria selamat dikebumikan di Tanah Perkuburan Islam Kampung Melayu Sungai Rapat, Ipoh kira-kira pukul 6.28 petang tadi.

Terdahulu, Allahyarham menghembuskan nafas terakhir kira-kira pukul 2.45 petang di Hospital Raja Permaisuri Bainun (HRPB), Ipoh.  Timbalan Mufti Perak, Datuk Zamri Hashim menyifatkan pemergian Allahyarham Tan Sri Harussani sebagai satu kehilangan besar kepada bukan sahaja rakyat Perak tetapi negara.

Beliau berkata demikian, ketika ditemui di luar perkarangan tanak perkuburan Islam berkenaan.


Perdana Menteri zahir ucapan takziah kepada keluarga Allahyarham Tan Sri Harussani

PUTRAJAYA, 30 Mei - Perdana Menteri, Tan Sri Muhyiddin Yassin menzahirkan ucapan takziah serta dilimpahkan kesabaran kepada keluarga, sanak-saudara serta para sahabat Mufti Perak, Allahyarham Tan Sri Dr Harussani Zakaria yang menghembuskan nafas terakhirnya pada pukul 2.45 petang tadi.

Allahyarham sebelum ini dilaporkan menerima rawatan di unit rawatan rapi (ICU) Hospital Raja Permaisuri Bainun (HRPB) selepas disahkan positif COVID-19 sebelum disahkan meninggal dunia hari ini.

Menerusi hantaran dalam laman Facebook rasmi beliau, Perdana Menteri menyifatkan pemergian Allahyarham yang merupakan tokoh agama yang amat disegani sebagai satu kehilangan kepada semua.

Jenazah Allahyarham Tan Sri Dr Harussani dikebumikan di Tanah Perkuburan Islam Kampung Melayu Sungai Rapat.


Agong, Raja Permaisuri ucap takziah pemergian Tan Sri Harussani

KUALA LUMPUR, 30 Mei - Pemergian Mufti Perak, Tan Sri Dr Harussani Zakaria, turut dirasai Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong.

Melalui hantaran di laman Facebook Istana Negara, Baginda menzahirkan rasa dukacita dengan pemergian Allahyarham dan berharap seluruh keluarga Allahyarham tabah menghadapi dugaan ini.

Seri Paduka Baginda berdua turut menyanjung tinggi khidmat bakti Allahyarham kepada masyarakat dalam pembangunan ummah dan perkembangan syiar Islam.

Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin.

Allahyarham Tan Sri Dr Harussani meninggal dunia pukul 2.45 petang tadi di Hospiral Raja Permaisuri Bainun (HRPB).

Jenazah dikebumikan di Tanah Perkuburan Islam Kg. Melayu Sungai Rapat, Perak.


Penunggang motosikal cedera ringan insiden pokok tumbang dekat Muzium Negara

KUALA LUMPUR, 27 Mei - Laluan trafik di Jalan Travers menghala pusat bandar Kuala Lumpur dari arah KL Sentral kembali dibuka pukul 7:00 malam tadi pasca insiden pokok tumbang berhadapan Muzium Negara.

Perkara itu disahkan Ketua Polis Daerah Brickfields, ACP Anuar Omar.

Kerja-kerja pembersihan jalan dijalankan pihak Dewan Bandaraya Kuala Lumpur (DBKL), Angkatan Pertahanan Awam Malaysia (APM) dan bomba.

Dalam kejadian pukul 3:20 petang tadi, pokok yang berusia lebih 50 tahun itu tumbang ketika hujan lebat dan angin kencang.

Ia menghempap sebuah kereta jenis Proton Saga warna putih yang dinaiki dua lelaki warga asing.

Mereka bagaimanapun tidak mengalami sebarang kecederaan.

Kejadian turut menyebabkan seorang penunggang motosikal warga tempatan mengalami kecederaan ringan di bahagian kaki, dan dikejarkan ke hospital.


Kerja pemulihan bagi pengoperasian penuh perkhidmatan LRT Laluan Kelana Jaya diteruskan hari ini

KUALA LUMPUR, 26 Mei - Kerja pemulihan bagi pengoperasian penuh perkhidmatan Transit Aliran Ringan (LRT) Laluan Kelana Jaya susulan kemalangan Isnin lalu diteruskan hari ini membabitkan 50 kakitangan Prasarana.

Dalam satu kenyataan, syarikat itu memaklumkan, selepas kerja menyelamat dan mengeluar mangsa pada hari kejadian, pasukan pemulihan serta-merta bertindak dengan membuat penilaian terhadap kerosakan dan diikuti dengan kerja-kerja awalan sebelum memulakan kerja-kerja pemulihan.

Tambahnya, bahagian mencabar adalah memisahkan gerabak-gerabak untuk kedua-dua tren dan menaikkan enam gerabak yang tergelincir kembali ke atas landasan.

Sehingga malam tadi, lima daripada enam gerabak berkenaan sudah berjaya dinaikkan.

Hari ini, kerja pemulihan tertumpu kepada gerabak terakhir dan kerja-kerja berkaitan proses mengeluarkan tren yang kemudiannya akan dibawa ke Depoh LRT Kelana Jaya di Subang.

Proses pengeluaran tren itu berjalan lancar dan keseluruhan proses akan selesai dalam masa tiga hari seperti diumumkan Menteri Pengangkutan, Datuk Seri Dr Wee Ka Siong.


Kecuaian manusia hanya satu daripada aspek siasatan nahas LRT Laluan Kelana Jaya

PUTRAJAYA, 26 Mei - Faktor manusia hanya satu daripada aspek dalam siasatan insiden membabitkan dua tren Transit Aliran Ringan (LRT) Laluan Kelana Jaya kelmarin.

Menteri Pengangkutan, Datuk Seri Dr Wee Ka Siong menerusi satu kenyataan memaklumkan siasatan keseluruhan turut mengambil kira faktor teknikal dan pengoperasian insiden itu.

Jelasnya, jawatankuasa siasatan peringkat kementerian yang dianggotai sembilan orang dan diketuai oleh Ketua Setiausaha Kementerian Pengangkutan, Datuk Isham Ishak sudah mula meneliti pelbagai aspek berkaitan insiden itu.

Menurutnya, pengendali atau 'hostler' yang terlibat juga diuji negatif dadah selain individu berkenaan turut perlu diberi peluang memberi keterangan tanpa sebarang prejudis.

Siasatan seterusnya akan meneliti tentang bagaimana dan mengapa perintang keselamatan dilanggar dan menyebabkan insiden itu serta mengemukakan syor keselamatan penuh untuk mengelak kejadian serupa berulang.

Beliau berkata jawatankuasa siasatan juga akan mendapatkan pandangan pihak luar yang memiliki kepakaran untuk membantu melengkapkan laporan akhir.


Khidmat Tajuddin sebagai Pengerusi Prasarana ditamatkan serta-merta

PUTRAJAYA, 26 Mei - Perkhidmatan Datuk Seri Tajuddin Abdul Rahman sebagai Pengerusi Bukan Eksekutif Prasarana Malaysia Bhd, ditamatkan.

Jurucakap Media Kementerian Kewangan menerusi kenyataannya menjelaskan, ia berkuat kuasa serta-merta.

Setinggi-tinggi penghargaan dan ucapan terima kasih diberikan kepada Datuk Seri Tajuddin atas perkhidmatan dan sumbangan beliau sepanjang berkhidmat di syarikat berkenaan.

Beliau yang merupakan Ahli Parlimen Pasir Salak, telah dilantik sebagai Pengerusi Prasarana pada 11 Mei 2020.


YDP Agong zahirkan dukacita, syukur semua penumpang dapat dikeluarkan

KUALA LUMPUR, 25 Mei - Yang Dipertuan Agong, Al -Sultan Abdullah Ri’ayatuddin Al-Mustafa Billah Shah, menzahirkan dukacita dan terkejut dengan kemalangan membabitkan dua tren LRT itu.  Seri Paduka Baginda mendoakan semua mangsa kemalangan termasuk enam yang kritikal dan 15 separa kritikal, dikurnia kesembuhan segera.

Menerusi satu kenyataan Istana Negara, Al-Sultan Abdullah yang menyifatkan insiden itu sebagai serius, turut menzahirkan rasa syukur kerana kesemua penumpang dalam kemalangan terbabit, dapat dikeluarkan dan menerima rawatan.  Penghargaan kepada semua petugas keselamatan dan kecemasan juga dizahirkan Seri Paduka Baginda, atas kepantasan dan kesungguhan mereka menyelamat dan merawat mangsa kemalangan itu. Al-Sultan Abdullah bertitah semua pihak perlu menjadikan insiden itu sebagai iktibar, dan memastikan ia tidak berulang pada masa hadapan bagi menjamin keselamatan penumpang.


Rawatan mangsa kemalangan LRT, tidak jejaskan rawatan pesakit COVID-19 di HKL

KUALA LUMPUR, 25 Mei - Menteri Kesihatan, Datuk Seri Dr. Adham Baba memaklumkan rawatan untuk mangsa kemalangan LRT, tidak menjejaskan pengurusan rawatan untuk pesakit COVID-19 di Hospital Kuala Lumpur.

Kemudahan peralatan perubatan sedia ada seperti alat bantuan pernafasan, mencukupi untuk merawat kes di hospital berkenaan.

Jelas beliau, 64 mangsa yang cedera, ditempatkan di wad HKL, dengan enam daripadanya kritikal.

Tiga memerlukan alat bantuan  pernafasan dan tiga lagi berada di bilik pembedahan.

Beliau memaklumkannya dalam sidang media secara maya bersama Menteri Penyelaras Program Imunisasi COVID-19 Kebangsaan, Khairy Jamaluddin.


Siasatan awal punca kemalangan LRT disebabkan kecuaian pengendali gerabak, memandu ke arah bertentangan

KUALA LUMPUR, 25 Mei - Laporan awal siasatan mendapati insiden LRT tersebut disebabkan oleh kecuaian pemandu.

Menurut Menteri Pengangkutan, Datuk Seri Wee Ka Siong, tren TR40 yang ketika itu tidak membawa penumpang, gagal beroperasi secara automatik kerana Vehicle On Board Controller (VOBC) terhenti.

Sejurus selepas menerima laporan itu, pengendali atau hostler dikerahkan untuk memandu tren berkenaan secara manual, namun ia telah dipandu secara lawan arah, menyebabkan pertembungan dengan TR81 yang membawa penumpang.

Beliau menyatakannya dalam sidang media secara maya berhubung nahas dua LRT tersebut.

Jumlah kerugian masih belum dapat dipastikan dan kerja-kerja baik pulih kerosakan termasuk pembersihan landasan dan serpihan kemalangan LRT akan dibuat dalam masa tiga hari bagi mengelak gangguan operasi.


Insiden LRT bertembung: Penumpang terlibat terima bantuan khas RM1,000

KUALA LUMPUR, 25 Mei - 213 penumpang yang terlibat dalam insiden dua tren Transit Aliran Ringan (LRT) bertembung di dalam terowong antara stesen Kampung Baru dengan stesen KLCC semalam akan diberi bantuan khas RM1,000.

Menurut Pengerusi Prasarana Malaysia Berhad, Datuk Seri Tajuddin Abdul Rahman, bantuan itu akan diberikan kepada semua individu tanpa mengira tahap kecederaan yang dialami.

Prasarana juga akan bertanggungjawab terhadap kos perubatan dan kos lain berkaitan akibat kecederaan yang dialami termasuk bantuan sara hidup.

Beliau bercakap dalam sidang media selepas melakukan lawatan ke lokasi kejadian pagi tadi.

Datuk Seri Tajuddin juga memberi jaminan, pihaknya akan menambah baik prosedur operasi standard (SOP) perkhidmatan LRT.

Dalam masa sama Prasarana akan memberi kerjasama sepenuhnya kepada Jawatankuasa Siasatan yang diketuai oleh Ketua Setiausaha Kementerian Pengangkutan, Datuk Isham Ishak.

Dalam kejadian 8.33 malam tadi, 213 penumpang cedera akibat pertembungan dua tren LRT laluan Kelana Jaya.

64 orang kini dirawat di Hospital Kuala Lumpur dengan enam daripadanya kritikal.


PBAPP mohon semakan semula tarif air

GEORGE TOWN, 25 Mei - Perbadanan Bekalan Air Pulau Pinang (PBAPP) memohon semakan tarif air di negeri itu dalam usaha menjimatkan penggunaan air selain menangani risiko air mentah dengan lebih berkesan.

Ia juga bagi memastikan keselamatan bekalan air untuk jangka masa panjang.

Ketua Pegawai Eksekutif PBAPP, Datuk Jaseni Maidinsa dalam kenyataannya memaklumkan, Suruhanjaya Perkhidmatan Air Negara (SPAN) akan melaksanakan rundingan awam berkaitan cadangan semakan semula tarif air yang dikemukakan pihaknya pada 2019.  Menurut beliau, permohonan semakan semula itu dibuat bagi mempertingkat dana mencukupi untuk projek CAPEX yang bertujuan menjamin kelestarian bekalan air menjelang 2050.  Jelasnya, tarif sedia ada yang rendah menyebabkan PBAPP tidak dapat mengumpulkan dana mencukupi untuk projek CAPEX yang dicadangkan.  Semakan tarif dibuat berdasarkan Mekanisme Penetapan Tarif (TSM) yang diluluskan oleh kerajaan Persekutuan.  Tarif air domestik Pulau Pinang sedia ada untuk 35,000 liter pertama sebulan pada RM0.32 setiap 1,000 liter adalah yang terendah di negara ini.  Manakala, tarif air perniagaan untuk 500,000 liter pertama pada RM1.36 setiap 1,000 liter adalah yang ketiga terendah di Malaysia.


Kementerian Sumber Manusia mula laksana BDR

PUTRAJAYA, 25 Mei - Susulan keputusan kerajaan menetapkan 20% kehadiran kakitangan ke pejabat dan 80% secara Bekerja Dari Rumah (BDR) berkuat kuasa hari ini.

Kementerian Sumber Manusia (KSM) menyahut ketetapan itu dengan menetapkan kehadiran kakitangan KSM ke pejabat hanya bagi proses kerja yang tidak boleh dilaksanakan secara BDR dan memerlukan keberadaan di pejabat.

Melalui satu kenyataan media, KSM menjelaskan mesyuarat juga akan diadakan secara dalam talian.

Manakala perkhidmatan kaunter dibuka kepada perkhidmatan yang tidak ditawarkan secara dalam talian atau melalui janji temu.

Kerajaan menetapkan 80% atau kira-kira 750,000 penjawat awam dan 40% petugas swasta bagi melaksanakan BDR.

Ia sebagai sekatan tambahan bagi PKP 3.0 berikutan peningkatan mendadak COVID-19.


Operasi LRT laluan Kelana Jaya diteruskan seperti biasa - Prasarana

KUALA LUMPUR, 25 Mei - Prasarana Malaysia Berhad (Prasarana) mengumumkan perkhidmatan LRT Laluan Kelana Jaya masih beroperasi seperti biasa bermula pukul 6.00 pagi ini dengan menggunakan satu landasan (single track) serta disokong oleh perkhidmatan bas perantara percuma.

Menurut kenyataan Prasarana, dengan kekerapan tren setiap 10 minit pada waktu puncak, para penumpang dijangka perlu menunggu dengan lebih lama sedikit daripada biasa.

Lima buah bas perantara dua tingkat percuma dengan kekerapan antara 15 hingga 20 minit pada waktu puncak akan turut disediakan untuk membawa penumpang ke mana-mana stesen di antara Stesen Pasar Seni dan Stesen Ampang Park.

Perkhidmatan LRT laluan berkenaan dijangka pulih sepenuhnya dalam tempoh tiga hari setelah kerja pembersihan dan pemulihan termasuk proses sanitasi di Stesen KLCC dan kawasan sekitarnya selesai dijalankan.


Nahas tren LRT, Kementerian Pengangkutan tubuh panel siasatan untuk ketahui punca pelanggaran

KUALA LUMPUR, 25 Mei - Kementerian Pengangkutan akan menubuhkan panel siasatan berikutan pelanggaran dua tren tren Transit Aliran Ringan (LRT) laluan Kelana Jaya bertembung yang menyebabkan 213 penumpang yang berada di dalam satu tren cedera, 47 daripadanya parah dalam kejadian di dalam terowong di antara stesen Kampung Baru dan KLCC..

Menteri Pengangkutan, Datuk Seri Dr Wee Ka Siong menyatakan siasatan akan dijalankan selama dua minggu untuk mengetahui punca pelanggaran yang berlaku.

Dalam masa sama, beliau turut memberi jaminan bahawa rawatan kepada semua mangsa terlibat akan ditanggung sepenuhnya.

Beliau turut bersedih kerana insiden ini berlaku di waktu Perintah Kawalan Pergerakan (PKP) dan menasihatkan agar orang ramai dapat menggunakan alternatif pengangkutan awam yang lain buat sementara waktu.


Dua tren LRT laluan Kelana Jaya bertembung, 213 penumpang cedera, 47 parah

KUALA LUMPUR, 24 Mei - Dua tren Transit Aliran Ringan (LRT) laluan Kelana Jaya bertembung menyebabkan 213 penumpang yang berada di dalam satu tren cedera, 47 daripadanya parah dalam kejadian di dalam terowong di antara stesen Kampung Baru dan KLCC.

Kejadian berlaku pada pukul 8.45 malam itu melibatkan sebuah tren yang membawa penumpang dan sebuah tren rosak yang sedang dipandu uji.

Seramai 166 lagi penumpang cedera ringan dan kesemua mereka yang cedera dihantar ke Hospital Kuala Lumpur serta beberapa hospital berhampiran.

Ketua Polis Daerah Dang Wangi, ACP Mohamad Zainal Abdullah berkata kesemua penumpang itu berada di dalam tren yang dalam perjalanan dari stesen LRT KLCC ke stesen LRT Gombak manakala sebuah lagi dari stesen LRT Kampung Baru ke stesen LRT Gombak dan hanya membawa seorang pemandu.

Menurutnya, kedua-dua tren bergerak dengan kelajuan sekitar 40 kilometer sejam ketika bertembung.


PM pandang serius insiden kemalangan LRT, mahu tindakan segera diambil

PUTRAJAYA, 24 Mei - Perdana Menteri, Tan Sri Muhyiddin Yassin memandang serius kemalangan yang berlaku dan telah mengarahkan Kementerian Pengangkutan dan Prasarana Malaysia Berhad untuk melakukan siasatan penuh mengenal pasti punca kemalangan.

Menerusi hantaran di laman Facebook rasmi beliau berkata tindakan tegas harus diambil dengan segera.

Jelasnya, keutamaan harus diberikan kepada mangsa kemalangan dan telah mengarahkan semua pihak memberi kerjasama sepenuhnya bagi memastikan mangsa mendapat rawatan yang menyeluruh.

Ia berikutan keadaan gelombang pandemik COVID-19 yang sedang meningkat.


Sindiket dadah di Lembah Klang tumpas, empat suspek ditahan

KUALA LUMPUR, 24 Mei - Satu Sindiket pengedaran dadah yang mula aktif sejak enam bulan lalu di Lembah Klang, berjaya ditumpaskan.

Ketua Polis Daerah Brickfields ACP Anuar Omar berkata, empat suspek ditahan dan pelbagai jenis dadah dirampas dalam serbuan polis di sebuah pangsapuri di Bukit Jalil, Kuala Lumpur, pada 16 Mei lalu.

Jumlah keseluruhan dadah yang dirampas, mampu dibekalkan kepada 10,600 penagih dadah.

Suspek yang ditahan terdiri tiga lelaki dan seorang wanita berusia 28 hingga 45 tahun.

Kes disiasat mengikut Seksyen 39B Akta Dadah Berbahaya 1952.


Skandal rasuah VLN, pendakwaan akan buktikan DS Ahmad Zahid Hamidi lakukan kesalahan

SHAH ALAM, 24 Mei - Kira-kira 20 saksi pendakwaan dipanggil dalam perbicaraan kes rasuah Datuk Seri Ahmad Zahid Hamidi yang menghadapi 40 pertuduhan rasuah berhubung Sistem Visa Luar Negara (VLN) di Mahkamah Tinggi Shah Alam, hari ini.

Timbalan Pendakwa Raya, Datuk Raja Rozela Raja Toran berkata, pihaknya akan membuktikan secara 'prima facie' bahawa tertuduh melakukan kesalahan terbabit.

Menurut beliau, sepanjang empat tahun sebagai Menteri Dalam Negeri, Datuk Seri Zahid mengambil kesempatan dari kedudukannya untuk mengaut kekayaan.

Tertuduh didakwa menerima suapan daripada Ultra Kirana Sdn Bhd (UKSB) yang melibatkan wang tunai pelbagai matawang sebagai dorongan melanjutkan kontrak syarikat UKSB.

Syarikat tersebut sebagai kontraktor bagi melaksanakan kerja-kerja pembekalan dan perkhidmatan untuk Kementerian Dalam Negeri (KDN).

Datuk Raja Rozela ketika prosiding berkata, pihak pendakwaan akan mengemukakan keterangan lisan dan dokumen berkaitan bagi membuktikan tertuduh terlibat dan mempunyai pengetahuan tentang pelantikan UKSB sebagai kontraktor.

Datuk Raja Rozela dibantu Timbalan Pendakwa Raya, Wan Shahruddin Wan Ladin, Gan Peng Kun dan Lim Wai Keong manakala, Datuk Seri Zahid diwakili peguam Datuk Ahmad Zaidi Zainal dan Hamidi Mohd Noh.

Datuk Seri Zahid didakwa mengikut Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009 serta boleh dihukum mengikut Seksyen 24 (1) akta yang sama.

Jika sabit kesalahan, boleh dikenakan hukuman maksimum penjara 20 tahun dan denda lima kali ganda nilai suapan atau RM10,000, mengikut mana lebih tinggi.